
SESSIÓ ORDINÀRIA DEL PLE DE L’AJUNTAMENT

DE 9 DE SETEMBRE DE 2013

Acta núm. 12

Assistents: 
GERARD MARTÍ FIGUERAS I ALBÀ 

(CiU)
ARIADNA LLORENS I GARCÍA 


(CiU)
GLÒRIA GARCÍA I PRIETO 


(CiU)
MIQUEL ÀNGEL GARGALLO SERRANO 
(CiU)
FRANCESC XAVIER SÁNCHEZ VERA 
(CiU)
MARIA JOSEP RIBA HUGUET 


(CiU)
JOAN GIRIBET DE SEBASTIÁN 

(CiU)
BLANCA ALBÀ I PUJOL 



(CiU)
JOAN IGNASI ELENA GARCÍA 


(PSC)

JUAN LUIS RUIZ LÓPEZ
 


(PSC)
ORIOL ESCALAS NOLLA



(PSC)
JOAN MARTORELL MASÓ 


(PSC)

XAVIER CARBONELL I CIRAUQUI 

(PSC)
GERARD LLOBET SÁNCHEZ


(PSC)
MIGUEL ÁNGEL IGLESIAS MONTOUTO
(PSC)

GISELA VARGAS REYES



(PSC)

SANTIAGO RODRÍGUEZ SERRA 

(PP)
FRANCISCO ÁLVAREZ MARÍN


(PP)
MARC FONT I RIMBAU 



(CUP)

MARTA RIUS GALLART



(CUP)

RAIMON RÀFOLS FLORENCIANO

(CUP)

IOLANDA SÁNCHEZ ALCARAZ 


(ICV)

MANEL CLAVER ROSO 



(ICV)

ORDRE DEL DIA

  1.
Aprovació, si escau, de l’esborrany de l’acta de la sessió ordinària del dia 3 de juny de 2013.

  2.
Aprovació, si escau, de l’esborrany de l’acta de la sessió ordinària del dia 1 de juliol de 2013.

  3.
Aprovació, si escau, de l’esborrany de l’acta de la sessió ordinària del dia 29 de juliol de 2013.


COMISSIÓ INFORMATIVA DE SERVEIS A LES PERSONES


Alcaldia

    4.
Ratificació del Decret de 27.08.2013, de modificació puntual de la composició i atribucions de les Comissions Informatives de Promoció de la Ciutat i de Serveis a les Persones.


Recursos Humans i Organització Interna

    5.
Ratificació del Decret de 2.08.2013, expedient 201/2013-RH, de nomenament de la Sra. GRISELDA FERNÁNDEZ MADRID com a tècnica mitjana del servei d’Habitatge.


COMISSIÓ INFORMATIVA DE PROMOCIÓ DE LA CIUTAT


Promoció Econòmica i Turisme

    6.
Aprovació, si escau, de la cessió de la parada núm. 6 del Mercat del Centre.

   7.
Aprovació del conveni entre l’Ajuntament de Vilanova i la Geltrú i l’Acadèmia Tastavins Penedès per a l’adhesió a l’esdeveniment “El Penedès a Barcelona”.


COMISSIÓ INFORMATIVA DE SERVEIS A LA CIUTAT


Urbanisme, Obres i Habitatge

    8.
Ratificació de l’acord de JGL de 06.08.2013, d’aprovació del reconeixement extrajudicial de crèdits per a la construcció de murs i liquidació del contracte de les obres d’urbanització global del sector Masia d’en Barreres II.

Medi Ambient

    9.
Aprovació definitiva, si escau, de l’Ordenança Municipal sobre Tinença d’Animals.


CONTROL DELS ÒRGANS DE LA CORPORACIÓ:


Alcaldia

  10.
Donar compte del Decret d’1.08.2013, de nomenament de nous membres de la Junta de Govern Local.

  11.
donar compte del Decret de 24.07.2013, d’unificació dels Serveis Jurídics d’assessorament legal de l’Ajuntament.

Medi Ambient

  12.
Donar compte de l’acord de JGL de 28.05.2013, d’aprovació del conveni relatiu al Pla d’Informació i Vigilància contra Incendis Forestals (PVI) de l’any 2013, entre la Diputació de Barcelona, l’Ajuntament de Vilanova i la Geltrú i altres.


MOCIONS

 13.
Moció d’ICV per al desenvolupament turístic i comercial de Vilanova i la Geltrú.

 14.
Moció d’ICV en contra de la liberalització horària del comerç.

 15.
Moció de CiU, amb el suport de la CUP, a favor de la delegació del vot dels càrrecs electes dels ens locals.

 16.
Moció de CiU, amb el suport de la CUP, a sol·licitud de la Plataforma per una Vegueria Pròpia, demanant que el Penedès sigui circumscripció electoral en la propera Llei electoral de Catalunya.

  17.
Moció de CiU, amb el suport de la CUP, contra l’homofòbia i la transfòbia.

  18.
Moció de la CUP sobre l’obligació d’utilitzar casc en zona urbana a les persones ciclistes.

  19.
Moció de la CUP, “Països Catalans, nació completa”.

  20.
Moció del PSC per afavorir l’accés a la utilització de llibres de text i material escolar.

  21.
Moció del PSC per garantir el debat obert i la pluralitat en els debats de ciutat.

  22.
Moció del PSC reclamant el manteniment del nombre de pediatres al CAP de Sant Joan.


PRECS

   1.
APROVACIÓ, SI ESCAU, DE L’ESBORRANY DE L’ACTA DE LA SESSIÓ ORDINÀRIA DEL DIA 3 DE JUNY DE 2013.

S’aprova l’esborrany de l’acta per unanimitat dels presents (9 vots de CiU, 8 vots del PSC, 2 vots del PP, 3 vots de la CUP i 1 vot d’ICV).

   2.
APROVACIÓ, SI ESCAU, DE L’ESBORRANY DE L’ACTA DE LA SESSIÓ ORDINÀRIA DEL DIA 1 DE JULIOL DE 2013.

S’aprova l’esborrany de l’acta per unanimitat dels presents (9 vots de CiU, 8 vots del PSC, 2 vots del PP, 3 vots de la CUP i 1 vot d’ICV).

   3.
APROVACIÓ, SI ESCAU, DE L’ESBORRANY DE L’ACTA DE LA SESSIÓ ORDINÀRIA DEL DIA 29 DE JULIOL DE 2013.

S’aprova l’esborrany de l’acta per unanimitat dels presents (9 vots de CiU, 8 vots del PSC, 2 vots del PP, 3 vots de la CUP i 1 vot d’ICV).

comissió informativa de SERVEIS A LES PERSONES

   4.
Alcaldia. Ratificació del Decret de 27.08.2013, de modificació puntual de la composició i atribucions de les Comissions Informatives de Promoció de la Ciutat i de Serveis a les Persones.

Antecedents

I. Per acord del Ple extraordinari de l’Ajuntament de 4 de juliol de 2011 es van constituir les comissions informatives municipals de caràcter estable, la seva composició i competències. 

II. En data 30 de març de 2012, per acord del Ple de l’Ajuntament, es va ratificar el Decret d’Alcaldia pel qual es modificaven les competències atribuïdes a les comissions informatives de caràcter estable, en el sentit de traspassar les competències de Participació i Agermanaments de la Comissió Informativa de Serveis a la Ciutat a la Comissió Informativa de Serveis a les Persones i introduir-hi la nova competència de Responsabilitat Social Corporativa.

III. Per acord Plenari de 4 de març de 2013, les competències atribuïdes a les Comissions Informatives de caràcter estable van tornar a ser modificades, en el sentit d’atribuir a la Comissió Informativa de Serveis a les Persones les competències pròpies del Servei d’Equitat, Gent Gran, Infància i Adolescència, que formaven part de la Comissió Informativa de Societat del Coneixement i Serveis Personals Sectorials. 

IV. L’1 de juliol de 2013, un nou acord del Ple de l’Ajuntament va efectuar una redefinició formal del contingut de les atribucions de les Comissions Informatives en base a les regidories i els serveis municipals, incorporant també els ens, les organitzacions supramunicipals i els contractes adscrits a cada comissió informativa.
V. El passat 28 d’agost de 2013 l’alcaldessa va dictar un Decret en el qual es modificava puntualment la composició i atribucions de les Comissions Informatives de l’Ajuntament. En virtut d’aquest Decret, la Regidoria d’Esports, que anteriorment estava adscrita a la Comissió Informativa de Serveis a les Persones, passava ara a formar part de la Comissió Informativa de Promoció de la Ciutat. Es va canviar la composició dels vocals d’aquesta última comissió, substituint a la Sra. Glòria García per la Sra. Blanca Albà, i es van nomenar nous secretaris. En el decret es van reflectir també els lletrats de referència de cadascuna de les Comissions Informatives.

VI. En aquest Decret es preveia de forma expressa la necessitat que aquest fos ratificat pel Ple de l’Ajuntament.

Fonaments de dret

De conformitat amb el que disposa l’article 20 de la Llei 7/1985, de bases del règim local, l’article 60 del Decret Legislatiu 2/2003, que aprova el Text Refós de la Llei Municipal i de Règim local de Catalunya, l’article 38 del Reglament d’organització, funcionament i règim jurídic de les corporacions locals, i l’article 11 del Reglament Orgànic Municipal, aquest Ple de l’Ajuntament acorda:
ACORD

ÚNIC. Ratificar el Decret de l’Alcaldessa de data 28 d’agost de 2013, que es transcriu literalment a continuació:
“DECRET

Relació de fets 

I. Per acord del Ple extraordinari de l’Ajuntament de 4 de juliol de 2011 es van constituir les comissions informatives municipals de caràcter estable, la seva composició i competències. 

II. En data 30 de març de 2012, per acord del Ple de l’Ajuntament, es va ratificar el Decret d’Alcaldia pel qual es modificaven les competències atribuïdes a les comissions informatives de caràcter estable, en el sentit de traspassar les competències de Participació i Agermanaments de la Comissió Informativa de Serveis a la Ciutat a la Comissió Informativa de Serveis a les Persones i introduir-hi la nova competència de Responsabilitat Social Corporativa.
III. El 4 de febrer de 2013, el Ple de l’Ajuntament va aprovar el calendari de les sessions ordinàries de les comissions informatives municipals de caràcter estable. 

IV. Per acord Plenari de 4 de març de 2013, les competències atribuïdes a les Comissions Informatives de caràcter estable van tornar a ser modificades, en el sentit d’atribuir a la Comissió Informativa de Serveis a les Persones les competències pròpies del Servei d’Equitat, Gent Gran, Infància i Adolescència, que formaven part de la Comissió Informativa de Societat del Coneixement i Serveis Personals Sectorials. 

V. L’1 de juliol de 2013, un nou acord del Ple de l’Ajuntament va efectuar una redefinició formal del contingut de les atribucions de les Comissions Informatives en base a les regidories i els serveis municipals, incorporant també els ens, les organitzacions supramunicipals i els contractes adscrits a cada comissió informativa.
VI. Per tal de millorar el funcionament organitzatiu en la gestió dels expedients administratius que dictaminen les Comissions Informatives, es considera necessari introduir modificacions puntuals en la seva composició i atribucions, tant pel que fa als seus membres com pel que fa al personal municipal que realitza les funcions de secretaria, el qual es coordinarà amb l’assessorament jurídic de les regidories que en depenen. 

VII. A nivell de composició i atribucions, els canvis que s’introdueixen són l’adscripció de la Regidoria d’Esports a la Comissió Informativa de Promoció de la Ciutat -anteriorment adscrita a la Comissió Informativa de Serveis a les Persones-, amb el consegüent canvi de vocals necessari per adscriure la regidora d’esports a la comissió informativa on a partir d’ara es tractaran els temes propis de la seva regidoria. D’altra banda, es nomenen nous secretaris en aquestes dues comissions informatives.  

VIII. El present Decret substitueix al Decret d’alcaldia dictat el passat 21 d’agost de 2013, esmena les errades detectades en aquell i haurà de ser ratificat pel Ple de la corporació en la propera sessió ordinària que tingui lloc. 

Fonaments de dret

De conformitat amb el que disposa l’article 20 de la Llei 7/1985, de bases del règim local, l’article 60 del Decret Legislatiu 2/2003, que aprova el Text Refós de la Llei Municipal i de Règim local de Catalunya, l’article 38 del Reglament d’organització, funcionament i règim jurídic de les corporacions locals, l’article 11 del Reglament orgànic municipal,
RESOLC:

“PRIMER. Modificar puntualment la composició i atribucions de les Comissions Informatives de caràcter estable de l’Ajuntament, en el sentit de d’adscriure a la Comissió Informativa de Promoció de la Ciutat els assumptes propis de la Regidoria d’esports i designar com a vocal d’aquesta la Sra. Blanca Albà i Pujol, en substitució de la Sra. Glòria Garcia Prieto. 

SEGON. Nomenar el Sr. RAÚL LABANDEIRA GARCÍA secretari de la Comissió Informativa de Promoció de la Ciutat. 

TERCER. Nomenar el Sr. JOSEP GOMARIZ MESEGUER secretari de la Comissió Informativa de Serveis a les Persones.

QUART. De conformitat amb això, la composició i atribucions de les Comissions Informatives de caràcter estable de l’Ajuntament serà la següent:
COMISSIÓ INFORMATIVA DE SERVEIS A LES PERSONES

president:

FRANCESC XAVIER SÁNCHEZ VERA

Vocals:

MIQUEL ÀNGEL GARGALLO SERRANO

BLANCA ALBÀ I PUJOL

JOAN IGNASI ELENA GARCÍA

JUAN LUIS RUIZ LÓPEZ
GISELA VARGAS REYES

SANTIAGO RODRÍGUEZ SERRA

MARC FONT I RIMBAU

IOLANDA SÁNCHEZ ALCARAZ

Secretari:




Lletrat de referència:

JOSEP GOMARIZ MESEGUER

FERMÍN ORTEGA VÁZQUEZ

Regidories:

· ALCALDIA: Neus Lloveras i Massana

Gestió del Coneixement

Gabinet d’Alcaldia i Protocol

Servei de Projectes d’Alcaldia

Servei de Participació i Cooperació


- Participació Ciutadana


- Cooperació


- Agermanaments


- Xarxa d’Equipaments Cívics Municipals


- Entitats


- Gent Gran


- Pla Local d’Infància i Adolescència

Serveis d’Atenció Ciutadana


- Oficina d’Atenció Ciutadana


- Estadística i Padró

Responsabilitat Social Corporativa

Secretaria General

   - Assessorament jurídic 

   - Junta de Govern Local, Ple i Comissions Informatives

   - Decrets i resolucions 

· SALUT:  Francesc Xavier Sánchez Vera

Servei de Salut Pública 

· Convivència i equitat:  F. X. Sánchez Vera

Servei de Convivència i Equitat

· Seguretat i protecció ciutadana:  F. X. Sánchez Vera

Servei de Seguretat i Protecció Ciutadana

· Hisenda:  Miquel A. Gargallo

Intervenció Municipal

Servei d’Hisenda

Compres i Contractació

Servei de Gestió Tributària, Recaptació i Tresoreria


- Gestió Tributària


- Recaptació


- Tresoreria

· Recursos Humans i organització Interna:  Miquel A. Gargallo

Servei de Recursos Humans i Organització Interna


- Recursos Humans


- Prevenció de Riscos Laborals

· Serveis Socials:  Blanca Albà

Serveis Socials

ENS ADSCRITS:  


- FUNERÀRIA VILANOVA, SA (SOCIETAT ANÒNIMA MIXTA)  



ORGANITZACIONS  SUPRAMUNICIPALS: 


- 
CONSORCI DE SERVEIS A LES PERSONES 

- 
CONSORCI DEL GOVERN TERRITORIAL DE SALUT  DEL GARRAF

- 
CONSORCI SANITARI DEL GARRAF

	contractes adscrits

	

	Serveis Socials
	Menjador social Can Pahissa

Organització i gestió de les ludoteques

Gestió serveis infants i adolescents Espai Jove i Espai d’Acció

Minuts Menuts

Servei acolliment residencial d’urgència

Servei suport (psicològic) a Serveis Socials

Assessorament jurídic

Supervisió professionals EBAS de serveis socials

Gestió Centres Oberts (inici oct. 2013 – pendent licitació)

	Salut Pública
	Pla de drogues

	Convivència
	Servei de mediació

Servei d’atenció psicològica

	Seguretat i Protecció Ciutadana
	Servei retirada vehicles dipòsit

Servei retirada vehicles via pública (aturat)

Rènting vehicles policia local

	Serveis generals   
	Servei manteniment extintors

Servei manteniment calefacció i climatització

Neteja edificis municipals

Subministrament material oficina, consumibles i paper

Servei Vigilància i recepció Ajuntament

Servei manteniment portes automàtiques

	Participació
	Gestió Centres Cívics


COMISSIÓ INFORMATIVA DE SOCIETAT DEL CONEIXEMENT I SERVEIS PERSONALS SECTORIALS

Presidenta:

ARIADNA LLORENS I GARCÍA

Vocals:

MARIA JOSEP RIBA HUGUET

GERARD FIGUERAS I ALBÀ

JOAN MARTORELL MASÓ

XAVIER CARBONELL CIRAUQUI

GISELA VARGAS REYES

CARMEN M. RODRÍGUEZ MARTÍNEZ

MARTA RIUS GALLART

MANEL CLAVER ROSO

Secretari / Lletrat de referència:

RAÚL LABANDEIRA GARCÍA

Regidories:

· EDUCACIÓ:  Ariadna Llorens

Servei d’Educació

· ESCOLES MUNICIPALS: Marijó Riba 

Escoles Municipals

· OCUPACIÓ:  Ariadna Llorens

Institut Municipal d’Educació i Treball (IMET)

· TECNOLOGIES I SOCIETAT DE LA INFORMACIÓ:  Ariadna Llorens

Servei de Tecnologies de la Informació i la Comunicació

· JOVENTUT:  Gerard Figueras

Servei de Joventut

ENS ADSCRITS:  


- 
ORGANISME AUTÒNOM INSTITUT MUNICIPAL D’EDUCACIÓ I TREBALL DE 
L’AJUNTAMENT DE VILANOVA I LA GELTRÚ.

- 
ENTITAT PÚBLICA EMPRESARIAL “NEÀPOLIS”.

ORGANITZACIONS SUPRAMUNICIPALS: 

- 
MANCOMUNITAT TEGAR

-
CONSORCI LOCALRET

	contractes adscrits

	

	Societat i Tecnologies de la Informació
	Servei de Telecomunicacions

Manteniment xarxa informàtica


COMISSIÓ INFORMATIVA DE PROMOCIÓ DE LA CIUTAT

President:

GERARD FIGUERAS I ALBÀ
Vocals:
MARIA JOSEP RIBA HUGUET

BLANCA ALBÀ I PUJOL

JOAN MARTORELL I MASÓ

ORIOL ESCALAS NOLLA

XAVIER CARBONELL CIRAUQUI
SANTIAGO RODRÍGUEZ SERRA

MARTA RIUS GALLART

MANEL CLAVER ROSO

Secretari / Lletrat de referència:

RAÚL LABANDEIRA GARCÍA

Regidories:

· PROMOCIÓ ECONÒMICA I TURISME:  Gerard Figueras

Servei de Promoció Econòmica i Turisme



- OMIC



- Mercats

· COMUNICACIÓ I PREMSA:  Gerard Figueras

Servei de Comunicació i Premsa

Servei de Projectes Comunicatius

· CULTURA:  Marijó Riba

Servei de Cultura

· Esports:  Blanca Albà

Servei d’Esports

ENS ADSCRITS:


-
INFORMACIÓ I COMUNICACIÓ DE VILANOVA I LA GELTRÚ, SOCIETAT 
ANÒNIMA MUNICIPAL. 

-
ORGANISME AUTÒNOM DE PATRIMONI “VÍCTOR BALAGUER”. 

ORGANITZACIONS  SUPRAMUNICIPALS:

- 
CONSORCI NORMALITZACIÓ LINGÜÍSTICA

- 
CONSORCI DE TURISME DEL GARRAF

- 
CONSORCI XARXA LOCAL DE PROMOCIÓ ECONÒMICA, FORMACIÓ I 
OCUPACIÓ DE CATALUNYA

- 
CONSORCI DE COMUNICACIÓ LOCAL

- 
CONSORCI PER A LA GESTIÓ DEL SERVEI DE TELEVISIÓ DIGITAL LOCAL 
PÚBLICA DEL GARRAF

- 
CONSORCI TRANSVERSAL XARXA D’ACTIVITATS CULTURALS

- 
AGÈNCIA DE DESENVOLUPAMENT ECONÒMIC DEL GARRAF

	CONTRACTES ADSCRITS

	

	Esports


	Consergeria i petit manteniment instal·lacions 

esportives

Consergeria instal·lacions esportives

Concessió piscina

Concessió Parc del Garraf


COMISSIÓ INFORMATIVA DE SERVEIS A LA CIUTAT

Presidenta:

GLÒRIA GARCÍA PRIETO 
Vocals:

JOAN GIRIBET DE SEBASTIÁN

BLANCA ALBÀ I PUJOL

JUAN LUIS RUIZ LÓPEZ

MIGUEL ÁNGEL IGLESIAS MONTOUTO

GERARD LLOBET SÁNCHEZ

FRANCIS ÁLVAREZ MARÍN

RAIMON RÀFOLS FLORENCIANO

IOLANDA SÁNCHEZ ALCARAZ

Secretària:




Lletrat de referència:

DOLORS MOYANO CAMPAÑA 

TOMÁS BONILLA NÚÑEZ

Regidories:

· SERVEIS VIARIS I MOBILITAT:  Glòria García

Serveis Viaris, Mobilitat i Manteniment de la Ciutat

· URBANISME, OBRES I HABITATGE:  Joan Giribet

Direcció d’Urbanisme i Projectes

Coordinació i Seguiment Integral

 

Servei d’Urbanisme



Serveis Jurídics i Administratius d’Urbanisme i Patrimoni



Servei de Projectes Urbanístics i Paisatge



Oficina Local d’Habitatge



Servei de Llicències i Disciplina




- Llicències urbanístiques




- Llicències d’activitats




- Disciplina urbanística




- Disciplina habitatge




- Disciplina activitats
· MEDI AMBIENT:  Blanca Albà

Servei de Medi Ambient

ENS ADSCRITS:


- 
PROMOCIÓ INDUSTRIAL VILANOVA, SOCIETAT ANÒNIMA MUNICIPAL.

-
SERVEIS D’APARCAMENTS DE VILANOVA I LA GELTRÚ, SOCIETAT ANÒNIMA MUNICIPAL.

-
COMPANYIA D’AIGÜES DE VILANOVA I LA GELTRÚ, SOCIETAT ANÒNIMA MUNICIPAL.

ORGANITZACIONS SUPRAMUNICIPALS:

- 
CONSORCI URBANÍSTIC PER AL DESENVOLUPAMENT DEL SECTOR 2.8 DE L’EIXAMPLE NORD

- 
CONSORCI DELS COLLS I MIRALPEIX-COSTA DEL GARRAF

- 
CONSORCI PER A LA GESTIÓ INTEGRAL D’AIGÜES DE CATALUNYA

	CONTRACTES ADSCRITS

	

	Neteja, manteniment i conservació de l’espai públic
	Neteja viària

	Mobilitat (aparcaments, circulació i 

transport)
	Transport públic urbà

	Parcs i jardins
	Jardineria zona A i B

	Enllumenat públic
	Servei manteniment enllumenat públic

	Manteniment d’edificis municipals
	Inspecció baixa tensió

	
	Socorrisme platges

Concessió xiringuitos platja

Concessió quiosc i golf parc Ribes Roges

Concessió quiosc parc Quadra d’Enveja

Concessió quiosc parc Gumà i Ferran

Concessió quioscos premsa Rambla Principal


CINQUÈ. De conformitat amb allò establert a l’acord del Ple extraordinari de 4 de juliol de 2011, de creació de les Comissions Informatives Municipals de caràcter estable, els regidors/ores designats com a membres de les Comissions Informatives podran ser substituïts de forma automàtica per qualsevol altre membre del grup polític municipal al qual pertanyin; d’altra banda, independentment del nombre de regidors/ores, cada un d’ells tindrà el vot ponderat derivat de la proporció representativa al Ple de l’Ajuntament. 

SISÈ. Els secretaris i secretàries de les Comissions Informatives podran ser nomenats i cessats lliurement per Decret d’alcaldia. 

SETÈ. L’adscripció de la gestió i supervisió dels contractes administratius als diferents serveis i departaments podran ser modificades per Decret d’Alcaldia o de regidor/a delegat/ada, sempre que en aquest últim cas el/la regidor/a ostenti la competència per a fer-ho. 

VUITÈ. Comunicar el present decret a tots es membres de les comissions informatives i als caps dels serveis municipals.

NOVÈ. Aquest Decret haurà de ser ratificat pel Ple municipal en la propera sessió ordinària que tingui lloc.”
Finalitzades les intervencions, aquest Ple de l’Ajuntament aprova la proposta amb 9 vots a favor del grup municipal de CiU i 15 abstencions dels grups municipals del PSC (8), PP (2), CUP (3) i ICV (2).
   5.
RECURSOS HUMANS. RATIFICACIÓ DEL DECRET DE 02.08.2013, EXPEDIENT 201/2013-RH, DE NOMENAMENT DE LA SRA. GRISELDA FERNÁNDEZ MADRID COM A TÈCNICA MITJANA DEL SERVEI D’HABITATGE.

I. En data 2 d’agost de 2013 el regidor d’Hisenda, Recursos Humans i Organització Interna va dictar un decret en el que es resolia nomenar interinament a la Sra. GRISELDA FERNÁNDEZ MADRID, des del 21 de juliol de 2013 fins al 31 de desembre de 2014, al 100% de la jornada.

II. D’acord amb l’article 23.2 de la Llei 17/2012, de 27 de desembre de 2013, procedeix ratificar el decret de data 2 d’agost de 2013 del regidor d’Hisenda, Recursos Humans i Organització Interna, relatiu al nomenament interí de la Sra. GRISELDA FERNÁNDEZ MADRID, atès que el servei d’Habitatge és un servei públic essencial de caràcter propi de l’Ajuntament de Vilanova i la Geltrú, essent un cas excepcional per a cobrir necessitats urgents i inajornables que afecten al funcionament dels serveis públics essencials.

Per tot això, s’ ACORDA:
“PRIMER. Declarar el servei d’Habitatge com un servei públic essencial de caràcter propi de l’Ajuntament de Vilanova i la Geltrú i que afecta als serveis essencials per cobrir necessitats urgents i inajornables tal com es justifica a l’informe de la responsable de Coordinació i Seguiment integral de Urbanisme, Obres i Habitatge.
SEGON. Ratificar el decret de data 2 d’agost de 2013 sobre nomenar interinament a la Sra. GRISELDA FERNÁNDEZ MADRID, des del 21 de juliol de 2013 fins al 31 de desembre de 2014, al 100% de la jornada, declarant que s’ajusta a l’article 23.2 de la Llei 17/2012, de 27 de desembre, de Pressuposts generals de l’estat per l’any 2013, atès que calen cobrir unes necessitats urgents i inajornables en un sector prioritari que afecten al funcionament dels serveis públics essencials, el qual literalment diu:
“Identificador de l’expedient

Núm. exp.: 000201/2013-RH

Relació de fets

1. Per Decret de Regidor Delegat de data 6 de maig de 2010, es va contractar a la Sra. GRISELDA FERNANDEZ MADRID com a Tècnica Mitjana (A2/20) del departament d’Habitatge, mitjançant un contracte de relleu per jubilació parcial del Sr. Joan Toledano Membrado, a partir del 11 de Maig de 2010 fins el 20 de juliol de 2013.
2. Per Decret de Regidor Delegat de data 15 de juliol de 2013, es va resoldre finalitzar en data 20 de juliol de 2013 el contracte laboral entre aquest Ajuntament i la Sra. Fernández, atès que el Sr. Toledano acompleix els 65 anys d’edat, i per tant es jubila totalment.
3. En data 11 de juliol de 2013, la responsable de Coordinació i Seguiment integral de Urbanisme, Obres i Habitatge, Sra. Núria Parés Fernández ha emès informe en el què manifesta la necessitat de què la Sra. Fernández continuï desenvolupant les tasques que tenia encomanades.
4. En data 29 de juliol de 2013, el Director de Recursos Humans, Sr. Francesc Torres Ferrando ha emès informe en el què justifica el nomenament de la Sra. Griselda Fernández Madrid, informant que quan va accedir a l’Ajuntament ho va fer en el corresponent expedient regit pels principis d’igualtat, mèrit i capacitat.

Fonaments de dret

1. Article 21.1.h del capítol II de la Llei 7/1985 reguladora de les bases de règim

local, referent a les atribucions del president de la Corporació.

2. Decret de l’alcaldessa de data 15 de juny de 2011, de delegació de competències en el Sr. Miquel Àngel Gargallo Serrano, regidor d’Hisenda, Recursos Humans i Organització Interna.

3. Article 10 de la Llei 7/2007, de 12 d’abril de l’Estatut bàsic de l’empleat públic.

4. La responsable de Coordinació i Seguiment integral de Urbanisme, Obres i Habitatge, Sra. Núria Parés Fernández, ha manifestat la necessitat de què la Sra. Fernández continuï desenvolupant les tasques que tenia encomanades com a Tècnica Responsable de la Oficina Local d’Habitatge amb caràcter urgent i inajornable, atès que el Servei d’Habitatge es configura com un servei essencial per la greu situació en que es troben moltes famílies de risc d’exclusió per manca d’habitatge. D’altra banda, la Sra. Fernández ha assolit una experiència i ha rebut la formació específica durant aquests últims anys per poder abordar i conduir el servei amb molt bons resultats.
Per tot això, la responsable de Coordinació i Seguiment integral de Urbanisme, Obres i Habitatge considera que queda suficientment acreditada la urgència i excepcionalitat per procedir al nomenament interí de la Sra. GRISELDA FERNÁNDEZ MADRID, ja que actualment s’estan donant uns moment de forta pressió social en matèria d’habitatge que fan que no sigui aconsellable prescindir de la tasca que realitza la Sra. Fernández. 

Per tant, la situació que justifica aquesta contractació es pot entendre compresa en la que s’estableix a l’article 23.2 de la Llei 17/2012, de 28 de desembre, de Pressupostos generals de l’Estat per a l’any 2013.
5. El Director de Recursos Humans, Francesc Torres Ferrando, en el seu informe de data 29 de juliol de 2013 emet la següent justificació vers el nomenament de la Sra. Griselda Fernández Madrid:

a) 
La situació expressada per la Cap de la Regidoria d’Urbanisme I Habitatge posa de relleu la urgent necessitat de comptar amb la responsable de l’oficina d’Habitatge per la situació estratègica d’aquest servei que atesa la situació econòmica actual, es considera essencial.

b) 
La Sra. Griselda Fernández Madrid, que es proposa nomenar com a funcionària interina, quan van accedir a l’Ajuntament ho van fer en el corresponent expedient regit pels principis d’igualtat, mèrit i capacitat.

Per tot això, RESOLC :
PRIMER. Declarar el servei d’Habitatge com un servei públic essencial de caràcter propi de l’Ajuntament de Vilanova i la Geltrú.

SEGON. Per atendre la situació excepcional correspon nomenar interinament a

la Sra. GRISELDA FERNÁNDEZ MADRID, des del 21 de juliol de 2013 fins al 31 de desembre de 2014, al 100% de la jornada, com a Tècnica Mitjana A2/20 amb un sou brut anual de 27.372,92 euros, repartit en 14 pagues.

TERCER. El cost brut d’aquest nomenament és de 12.932,58 € i el cost de la Seguretat Social és de 4.138,43 €.

QUART. El cost brut anirà a càrrec de la partida 40.150.12000 i el cost de la seguretat social a càrrec de la partida 40.150.16000, prèvia modificació de crèdit de les partides de Cultura, donat l’estalvi de 18.781,13 euros, generat a resultes de la jubilació voluntària del treballador Miquel González Sánchez.

CINQUÈ. El present decret s’haurà de ratificar pel Ple de la Corporació.”
Es vota la proposta, la qual s’aprova amb 14 vots a favor dels grups municipals de CiU (9), PP (2) i CUP (3) i 10 abstencions dels grups municipals del PSC (8) i ICV (2).

COMISSIÓ INFORMATIVA DE PROMOCIÓ DE LA CIUTAT
  6.
PROMOCIÓ ECONÒMICA I TURISME. APROVACIÓ, SI ESCAU, DE LA CESSIÓ DE LA PARADA NÚM. 6 DEL MERCAT DEL CENTRE.
Relació de fets

En data 1 de juliol de 2013, el senyor FÈLIX SANS SIMON, amb núm. de DNI 37618516S, i domicili al carrer de Santa Magdalena, 9 de Vilanova i la Geltrú (08800), ha presentat una sol·licitud, registrada per l’Ajuntament de Vilanova i la Geltrú, amb núm. de registre d’entrada 2013017687/1.

Atès que a la sol·licitud es demana la cessió de la parada núm. 6 del Mercat del Centre, de la qual és concessionari, a favor de la seva filla senyora MARIA CONSOL SANS MORATA, amb DNI 52217978C, i domicili al carrer de Santa Gertrudis, 11 de Vilanova i la Geltrú (08800), per a continuar amb la mateixa activitat de Carnisseria (apartat b del Reglament de Mercats).

Vist que l'informe de la Direcció dels Mercats Municipals és favorable.

Fonaments de dret

1. Vist allò que disposa el Reglament dels mercats municipals, aprovat pel Ple de l'Ajuntament en data 3 d’abril de 2004, art. 17, 27 i 30, relatius a la durada i la transmissibilitat de la concessió.

2. Vist allò que disposa l'art. 7è, punt 2, Art. c) OF19, Ordenança fiscal sobre la Taxa per prestació de serveis de mercats, aprovada pel Ple de l'Ajuntament.

3. Vist l’article 58 i següents del Decret 336/1988, de 17 d’octubre, pel qual s’aprova el reglament de patrimoni dels ens locals de Catalunya.

4. D’acord amb les competències que atorga a l’alcaldessa l’article 53.1.r del Text Refós de la Llei Municipal i de Règim Local de Catalunya (Decret Legislatiu 2/2003 de 28 d’abril) i el Decret de delegació d’atribucions de l’Alcalde a la Junta de Govern Local de data 21 de juny de 2007.

Per tot això, aquest Ple de l’Ajuntament acorda:
“PRIMER. Autoritzar la cessió de la parada núm. 6 del Mercat del Centre, amb les mateixes condicions que l’anterior adjudicatari i la mateixa activitat de Carnisseria, a favor de la senyora MARIA CONSOL SANS MORATA, amb DNI 52217978C, i per la durada que es deriva del Reglament de Patrimoni dels ens locals de Catalunya.
SEGON. Requerir a la cessionària, d’acord amb el que es disposa a l’Ordenança Fiscal per a la Taxa per prestació de serveis de mercats, art.7è, punt 2, apartat c, el pagament del l’import resultant de multiplicar la quantitat de 141,85€ pels metres lineals de parada (5,5ml), ascendint l’import total a set-cents vuitanta euros, amb divuit cèntims (780,18€); i acceptar complir amb les normes del Reglament dels Mercats Municipals i les disposicions de l’Ajuntament que siguin aplicables.
TERCER. D’acord amb l’article 31 del Reglament dels Mercats Municipals, sotmetre a condició suspensiva l’eficàcia jurídica de l’apartat segon, fins que s’acrediti el compliment de les obligacions anteriors.

QUART. Es notifica als interessats.”
Es vota la proposta, la qual s’aprova per unanimitat dels presents (9 vots de CiU, 8 vots del PSC, 2 vots del PP, 3 vots de la CUP i 2 vots d’ICV).
  7.
PROMOCIÓ ECONÒMICA I TURISME.  APROVACIÓ DEL CONVENI ENTRE L’AJUNTAMENT DE VILANOVA I LA GELTRÚ I L’ACADÈMIA TASTAVINS PENEDÈS PER A L’ADHESIÓ A L’ESDEVENIMENT “EL PENEDÈS A BARCELONA”.

Relació de fets

Atès que l’Acadèmia Tastavins té l’objectiu de la divulgació de la cultura del vi, dels vins del Penedès, el seu patrimoni cultural i la seva terra.
Vist que l’Acadèmia Tastavins ha organitzat “El Penedès a Barcelona”. Esdeveniment amb l’objectiu d’augmentar el consum del vi català a Barcelona i a Catalunya i donar a conèixer el territori del Penedès, els seu museus, la seva arquitectura i el seu patrimoni cultural.
Atès que durant la campanya s’han realitzat diferents actes i activitats, combinant el món de la cultura del vi amb la promoció del territori de l’Àmbit Penedès, i ha comptat, entre altres, amb una mostra de Vins del Penedès, mostra museística del Penedès, venda del pack turístic 12 hores al Penedès, actuacions de les escoles de música, trobada gegantera, actuació castellera, actuacions musicals, conferències...
Vist que El Penedès a Barcelona, ha tingut  lloc els dies 14, 15 i 16 de juny, en horari de 12 a 22:30 hores al passeig de Joan de Borbó, del barri de la Barceloneta de Barcelona. 
Atès que l’Ajuntament de Vilanova i la Geltrú te interès a donar ple suport a l’esdeveniment, pel que pot representar el fet de la divulgació de la cultura del vi del territori del Penedès, els seu museus, la seva arquitectura i el seu patrimoni cultural.

Atès que l’Ajuntament de Vilanova i la Geltrú entén que la seva participació en el projecte afegeix als actius del Penedès els que pot aportar complementàriament la capital del Garraf, especialment tot allò relacionat amb el mar i la façana marítima.

Atès que l’Ajuntament de Vilanova i la Geltrú i l’Acadèmia Tastavins Penedès, es comprometen a estudiar accions complementàries a la mostra “El Penedès a Barcelona”, per tal de fer visibles les oportunitats que el territori ofereix per al turisme, vinculant-les a la difusió de la DO Penedès.
Fonaments de dret

Vist allò que disposa la Llei 38/2007, de 17 de novembre, general de subvencions.

Per tot això, aquest Ple de l’Ajuntament acorda:
ACORD
“PRIMER. Aprovar el conveni amb l’Acadèmia Tastavins Penedès per a l’adhesió a l’esdeveniment “El Penedès a Barcelona”.
SEGON. Fer el pagament de DOS MIL EUROS (2.000 €) a l’Acadèmia Tastavins Penedès, amb càrrec a la partida 10.430.48200, Acords i convenis projectes.  L’import s’abonarà al compte 0487 1000 31 2000041223.

TERCER. Facultar l’alcaldessa i el regidor de Promoció Econòmica i Turisme per a la signatura del conveni i de quanta documentació sigui necessària a l’efecte.

QUART. Notificar l’acord als interessats.”

CONVENI ENTRE L’AJUNTAMENT DE VILANOVA I LA GELTRÚ  I L’ACADÈMIA TASTAVINS PENEDÈS PER A L’ADHESIÓ A L’ESDEVENIMENT “EL PENEDÈS A BARCELONA”
Vilanova i la Geltrú,   ...... de .................... de 2013

REUNITS:

D’una banda la Il·lma. Sra. Neus Lloveras i Massana, alcaldessa de l’Ajuntament de Vilanova i la Geltrú, amb domicili a la Plaça de la Vila, 8 i CIF P0830800I, acompanyada del Sr. Gerard Figueras i Albà, regidor de Promoció Econòmica i Turisme, assistits pel Sr. Isidre Martí i Sardà, secretari de la corporació municipal.

I de l’altra, el Sr. Joan Tarrada Gol, el qual com a president actua en nom i representació de l’Acadèmia Tastavins Penedès, associació inscrita en el registre d’associacions de la Generalitat de Catalunya amb el número 1165, amb CIF:V58276262 i amb seu social al Centre Àgora – Plaça Àgora, 1– Pol. Domenys II – 08720 Vilafranca del Penedès.

Ambdues parts es reconeixen plena capacitat per subscriure el present document d’adhesió i exposen:

I. L’Acadèmia Tastavins té l’objectiu de la divulgació de la cultura del vi, dels vins del Penedès, el seu patrimoni cultural i la seva terra.

II. L’Acadèmia Tastavins ha organitzat “El Penedès a Barcelona”. Esdeveniment amb l’objectiu d’augmentar el consum del vi Català a Barcelona i a Catalunya i donar a conèixer, el territori del Penedès, els seu museus, la seva arquitectura, i el seu patrimoni cultural.

III. Durant la campanya s’han realitzat diferents actes i activitats, combinant el món de la cultura del vi amb la promoció del territori de l’Àmbit Penedès, i  ha comptat entre altres, amb una mostra de Vins del Penedès, mostra museística del Penedès, Venda del pack turístic 12 hores al Penedès, actuacions de les escoles de música, trobada gegantera, actuació castellera, actuacions musicals, conferències...

IV. El Penedès a Barcelona, ha tingut  lloc els dies 14, 15 i 16 de juny, en horari de 12 a 22:30 hores al Passeig de Joan Borbó, del Barri Barceloneta de Barcelona. 

V. L’ajuntament de Vilanova i la Geltrú te interès i dóna ple suport a l’esdeveniment,  pel que pot representar el fet de la divulgació de la cultura del vi del territori del Penedès, els seu museus, la seva arquitectura, i el seu patrimoni cultural. 

VI. L’Ajuntament de Vilanova i la Geltrú, entén que la seva participació en el projecte, afegeix als actius del Penedès, els que pot aportar complementàriament la capital del Garraf, especialment tot allò relacionat amb el mar i la façana marítima. 

VII. L’Ajuntament de Vilanova i la Geltrú i l’Acadèmia tastavins Penedès, es comprometen a estudiar accions complementàries a la mostra “Penedès a Barcelona”, per tal de fer visibles les oportunitats que el territori ofereix per al turisme, vinculant-les a la difusió de la DO Penedès.

CLÀUSULES

1a. L’ajuntament farà una aportació a l’Acadèmia Tastavins de dos mil euros (2.000 €) per tal de contribuir al cost de les despeses relacionades amb les activitats i actes realitzats durant l’esdeveniment del “Penedès a Barcelona”.


2a. A banda d’aquest conveni, l’acadèmia podrà presentar-se a altres convocatòries de subvencions que pugui portar a terme l’Ajuntament, si es dóna compliment als requisits establerts en les convocatòries.

3a. La finalitat de l’aportació, en el seu conjunt és la de donar suport a l’organització de les diferents activitats de divulgació de la cultura del vi, la  promoció de vins de la DO Penedès i del territori de l’Àmbit Penedès durant la celebració del Penedès a Barcelona

4a. L’acadèmia Tastavins accepta expressament la col·laboració i es compromet a destinar el seu import efectivament a les activitats indicades.

5a. Pagament i justificació: 

L'Ajuntament abonarà l’aportació de dos mil euros (2.000€) a l’entitat beneficiària, prèvia presentació de factura i de les certificacions conforme no es tenen deutes pendents amb la Seguretat Social ni amb hisenda, tal com estableix la Llei 38/2007, de 17 de novembre, General de Subvencions. L’ import s’abonarà mitjançant transferència bancària al compte 0487 1000 31 2000041223 .

6a. L’entitat beneficiària s’obliga a fer constar en tots els cartells, fulletons i altra documentació impresa relacionada amb les seves activitats, la col·laboració prestada per l'Ajuntament. 

7a. Aquest conveni tindrà vigència des de la data de la signatura fins el 31 de desembre de  2013.

8a. Són causes de resolució d’aquest conveni:

· L’incompliment total o parcial dels pactes subscrits.

· El mutu acord de les parts.

· L’incompliment de les disposicions legals d’aplicació.

9a. Serà condició indispensable per a la institució el compliment de la Llei 1/1998, de 7 de gener, de política lingüística i del reglament de l’ús de la llengua catalana de l’Ajuntament vigent a data d’avui. El fet d’incomplir-lo  podrà ser motiu de revocació del conveni signat per les dues parts.

10a. En tot allò no previst en aquest conveni, regiran les bases reguladores de les subvencions que atorga l'Ajuntament i els seus organismes autònoms per a activitats d’interès públic local.

Es fa constar que aquest document tindrà caràcter públic.

Ambdues parts accepten totes les clàusules d’aquest conveni i en prova de conformitat, les parts signen aquest conveni en el lloc i la data expressats en el seu encapçalament.
_____________________________________________________________________

Es vota la proposta, la qual s’aprova amb 9 vots a favor del grup municipal de CiU i 15 abstencions dels grups municipals del PSC (8), PP (2), CUP (3) i ICV (2).

COMISSIÓ INFORMATIVA DE SERVEIS A LA CIUTAT
    8.
Urbanisme, Obres i Habitatge. ratificació de l’acord de jgl DE 6.08.2013, D’ARPOVACIÓ DEL reconeixement extrajudicial de crèdits per a la construcció de murs i liquidació del contracte de les obres d’urbanització global del sector Masia d’en Barreres II.
Relació de fets

Vist que la Junta de Govern Local de 6 d’agost de 2013 va prendre l’acord de reconeixement extrajudicial de crèdits per construcció murs i liquidació del contracte de les obres d’urbanització global del sector Masia d’en Barreres II
Atès que un dels punts d’aquest acord diu que ha de ser ratificat pel Ple de la Corporació.

Per tot l’exposat, aquest Ple de l’Ajuntament adpota el següent
ACORD

“ÚNIC.  RATIFICAR l’acord de la Junta de Govern Local de data 6 d’agost de 2013, que diu literalment el següent:

“Relació de Fets

I.  En data 8 d’abril  de 2008 la Junta de Govern Local, en sessió ordinària, va acordar  adjudicar les obres d’urbanització global del sector Masia d’en Barreres II de Vilanova i la Geltrú, per import de 4.212.078,82€, a l’empresa  OBRASCÓN HUARTE LAIN,SA ( OHL).

II.  Per acords de la Junta de Govern Local de data 22 de desembre de 2009  i 16 de febrer de 2010 es va procedir a la modificació del contracte per increment d’unitats d’obra,  treballs no contemplats al projecte i increment de l’IVA, per un import  de 4.410.085,76 € sense IVA, i  un import total de  cinc milions  cent quinze mil sis-cents noranta nou euros amb quaranta vuit cèntims (5.115.699,48 €)  amb l’IVA  inclòs.

III.  En data 10 de febrer de 2012, es va procedir  a la signatura de l’Acta de Recepció corresponent al contracte d’execució de les obres del projecte d’urbanització global del sector Masia d’en Barreres II,  per part de l’esmentada empresa i els representants municipals així com la Direcció de l’obra. Aquesta acta de recepció va ser aprovada per la Junta de Govern Local en data 22 de maig de 2012. 

Segons informe de la Direcció d’obra de data 6 de maig de 2013 el preu final d’aquesta obra s’ha tancat  amb Control Qualitat inclòs, per import de quatre milions dos-cents seixanta un mil tres-cents  vint-i-nou euros amb quaranta un cèntims (4.261.329,41€)  més l’IVA corresponent.

IV.  D’acord amb l’informe tècnic incorporat a l’expedient, en el decurs de l’execució de les obres d’urbanització, va manifestar-se com a necessària, l’execució d’un determinat nombre de murs o murets de contenció, d’entitat diversa, en l’alineació de façana de determinades parcel·les, essent unes obres necessàries per a poder executar el projecte d’urbanització, independentment que no s’haguessin inclòs inicialment en el mateix.

Aquests treballs era urgent executar-los perquè sense procedir a resoldre d’alguna manera el desacord entre la rasant del vial i la de les parcel·les, no era possible prosseguir l’execució de les obres, circumstància aquesta , que sense perjudici  de que  s’haurien d’haver acabat construint els murs, s’hauria produït un sobre cost econòmic evident.

Per altre part, s’ha comprovat que el projecte aprovat i adjudicat indicava una solució amb talussos que es va manifestar com a inadequada, en determinades parcel·les, pels motius exposats.

Essent unes obres necessàries per a poder executar el projecte d’urbanització, independentment de que no s’haguessin inclòs inicialment en el mateix i de que fossin obres a executar a l’interior de l’alineació de façana, són obres repercutibles com la resta d’obres d’urbanització, a la totalitat dels propietaris, en proporció al percentatge de participació de les respectives finques adjudicades.

V.  Aquestes obres s’han recollit en un projecte únic elaborat per part de l’empresa Promoció Industrial Vilanova Societat Anònima municipal (PIVSAM) com a projecte tècnic complementari  d’urbanització relatiu al disseny, l’execució, determinacions tècniques i  valoració de les obres relatives al murs i murets situats entre el límit del vial i les parcel·les de la urbanització del sector Industrial Masia d’en Barreres II, amb un pressupost total de sis-cents vuitanta-tres mil tres-cents quaranta cinc euros amb noranta cinc cèntims (683.345,95 €) amb l’IVA inclòs, aprovat inicialment per la Junta de Govern Local en data 25 de setembre de 2012. Aquest pressupost inclou els honoraris corresponents redacció del projecte complementari i de  Direcció Facultativa per import de 30.786,92 euros sense IVA.

VI.  Transcorregut el tràmit d’audiència corresponent i prèvia desestimació de les al·legacions presentades en dit tràmit,  la Junta de Govern Local en data 19 de febrer de 2013 va aprovar definitivament  l’esmentat  projecte tècnic complementari  d’urbanització relatiu al disseny, l’execució i valoració dels murs situats entre el límit del  vial i les parcel·les de la urbanització del Sector Industrial Masia d’en Barreres II d’aquest municipi.

VII. Una vegada  s’han emès els informes corresponents, i en aplicació dels articles 23.1  e) del Text Refós de les disposicions legals vigents en matèria de Règim local (RDL 781/1986 de 18 d’abril) i 60.2 del Reial Decret  500/1990 de 20 d’abril que desenvolupa la Llei d’Hisendes Locals, procedeix efectuar el reconeixement extrajudicial de crèdits corresponent a la construcció dels murs i murets de contenció en l’alineació de façana de determinades parcel·les, corresponent al projecte tècnic complementari esmentat,  a favor de l’empresa adjudicatària que ha realitzat els treballs, OBRASCÓN HUARTE LAIN,SL.(OHL) per un import de 547.537,10 euros sense IVA, dels quals s’han certificat 477.034,62 euros, de les quals manca per certificar un import de 70.502,48 € sense IVA i amb el Control de Qualitat inclòs, d’acord amb l’informe emès al respecte que acompanya les factures ja aprovades que s’adjunten a aquest expedient.

VIII. Atès que, per altra banda,  s’ha de procedir a la liquidació del contracte de les obres d’urbanització global  de la urbanització del Sector Industrial Masia d’en Barreres II, que d’acord amb l’infomre emès per part de la Direcció facultativa és de 4.261.329,41€ amb el control del qual s’han girat certificacions per import de 3.932.721,53 euros euros, i d’acord amb l’informe emès per la Direcció facultativa, l’obra realment executada puja un import total de 4.261.329,41 €, del que resulta que manca pendent de certificar a favor del contractista per  l’obra d’urbanització global un import de 328.607,88 euros, sense IVA.

A l’expedient  figuren  incorporats informes de la direcció de les obres de les circumstàncies de l’execució, acreditant que s’han executat i validat les factures emeses,  informe relatiu a la liquidació econòmica de dites obres, així com  l’informe corresponent per part de  l’Interventor Municipal. 

Fonaments de Dret

I.  El RDL  3/2011 de 14 de novembre pel qual s’aprova el Text Refós de la Llei de Contractes del Sector  Públic .

II.  Articles 23.1 e) del Text Refós de les disposicions legals vigents en matèria de règim local (RDL 781/1986 de 18 d’abril) i 60.2 del Reial Decret  500/1990 de 20 d’abril, que desenvolupa la Llei d’Hisendes Locals, en quant a la competència del Ple per a l’aprovació del reconeixement extrajudicial de crèdits, 

ACORD:

PRIMER.
1.1. Aprovar el reconeixement extrajudicial de crèdits a favor de l’empresa OBRASCON HUARTE LAIN,SA, (OHL)  amb CIF núm. A-48010573  i domicili al carrer Mas Casanovas núm. 46-64 08025-Barcelona, per l’execució de les obres del projecte tècnic complementari  d’urbanització relatiu al disseny, l’execució, determinacions tècniques i  valoració  dels murs i murets situats entre el límit del  vial i les parcel·les de la urbanització del Sector Industrial Masia d’en Barreres II “ elaborat per part de l’empresa Promoció Industrial Vilanova, Societat Anònima Municipal  (PIVSAM) per un import  de cinc-cents quaranta-set mil cinc-cents trenta-set euros amb deu cèntims (547.537,10€)  més l’IVA corresponent.  
1.2.  D’aquestes obres del projecte complementari relatives als murs i murets entre el límit del vial i les parcel.les,  s’han girat i aprovat dins de les certificacions d’obra de la urbanització global del sector Masia d’en Barreres II,  els següent imports d’acord amb l’informe tècnic emès al respecte i amb el detall següent :

	certificació
	import total

s/ IVA
	Import corresponent als murs

	6
	149.106,51  
	12.523,51  

	7
	470.961,02  
	84.755,90  

	8
	150.082,63  
	54.150,99  

	9
	221.807,91  
	106.753,87  

	10
	583.564,49  
	129.306,52  

	11
	257.454,55  
	53.540,91  

	12
	180.000,15  
	31.831,34  

	13
	35.290,65  
	0,00

	14
	207.037,51  
	26.027,07  

	15
	58.649,98  
	-21.855,50  

	
	
	

	      total
	
	477.034,62


De l’import total del projecte complementari dels murs que puja  547.537,10 euros resta pendent per certificar l’import de 70.502,48 euros sense IVA.

1.3. Aprovar la despesa a favor de l’empresa OBRASCÓN HUARTE LAIN,SA  (OHL),  de la part  pendent de certificar de les obres d’execució del projecte complementari  murs límit de parcel·les  que d’acord amb l’informe de PIVSAM incorporat a l’expedient, amb el Control de Qualitat inclòs, és d’un import de setanta mil cinc-cents dos euros amb quaranta vuit cèntims (70.502,48€) més l’IVA corresponent.

SEGON.
2.1. Aprovar la liquidació del contracte d’execució de les obres d’urbanització global del sector Masia d’en Barreres II,  executades per l’empresa OBRASCÓN HUARTE LAIN, SA (OHL) amb NIF A-48010573 i domicili al carrer Mas Casanovas núm. 46-64 08025 Barcelona,  de conformitat amb l’informe emès per part de la direcció facultativa, aquesta obra  té un cost líquid final de quatre milions dos-cents seixanta un mil tres-cents vint-i-nou euros amb quaranta un cèntims (4.261.329,41€) sense IVA.

D’aquest import total  resta pendent de certificar la quantitat de  328.607,88 euros, més l’IVA corresponent.

2.2. Aprovar la despesa a favor d’ OBRASCON HUARTE LAIN (OHL)  amb el control de qualitat inclòs, de l’import de tres-cents vint-i-vuit mil sis-cents set euros amb vuitanta-vuit cèntims (328.607,88 €)  més l’IVA corresponent.
TERCER. En conseqüència l’import total de liquidació del contracte d’execució de les obres d’urbanització global del sector Masia d’en Barreres II  (4.261.329,41 euros) més l’import corresponent al projecte complementari  relatiu al disseny, l’execució, determinacions tècniques i  valoració  dels murs i murets situats entre el límit del  vial i les parcel·les de la urbanització (547.537,10 euros) fan un cost total de les obres d’urbanització del Sector Industrial Masia d’en Barreres II  de quatre milions vuit-cents vuit mil  vuit-cents seixanta sis euros amb cinquanta un cèntims (4.808.866,51€) més l’IVA corresponent.
D’aquest import total resta pendent de certificar, la part corresponent del projecte complementari dels murs (70.502,48 €)  i la part pendent de les obres d’urbanització  (328.607,88€) que fan un total de tres-cents noranta-nou mil cent deu euros amb trenta-sis cèntims (399.110,36€)  més l’IVA corresponent. 

QUART. Aquest import (399.110,36€) es farà  efectiu amb càrrec a l’aplicació pressupostària 40.151.60903 del vigent pressupost i es finançaran amb  les quotes urbanístiques complementàries que es derivin respecte als propietaris del sector industrial Masia d’en Barreres II, en proporció al percentatge de participació de les respectives finques adjudicades. 

CINQUÈ. Notificar el present acord a l’empresa OBRASCON HUARTE LAIN,SA  (OHL) i a PIVSAM i publicar-lo al Butlletí Oficial de la Província. 

SISÈ. El present acord es sotmetrà al proper Ple de la Corporació per a la seva ratificació.”
Es vota la proposta, la qual s’aprova amb 19 vots a favor dels grups municipals de CiU (9), PSC (8) i ICV (2) i 5 abstencions dels grups municipals del PP (2) i de la CUP (3).

   9.
medi ambient. Aprovació definitiva, SI ESCAU, de l’Ordenança Municipal sobre Tinença d’Animals.

Relació de Fets 

1. La creixent sensibilitat social pel respecte, la protecció i la defensa dels éssers vius, en general, i dels animals més propers a les persones, en particular, ha suscitat els darrers anys una intensa activitat normativa a Catalunya. Tanmateix, en ocasions, la manca de responsabilitat d’alguns propietaris d’animals ha provocat problemes de convivència amb els seus veïns.
2. Per altra banda, la inquietud social generada per atacs a les persones per part de gossos amb especial agressivitat, i la tendència de la ciutadania d’adquirir animals de fauna no autòctona per conviure, recomana regular els aspectes corresponents als gossos considerats potencialment perillosos i als animals exòtics.
3. L’ordenança va dirigida a fomentar la tinença responsable dels animals. D’aquesta manera, tenir animals comportarà obligacions per a la persona propietària o posseïdora, el coneixement de les quals es converteix en un element perquè els qui ho pretenguin, valorin i sospesin la decisió i importància de fer-se càrrec d’un animal.
4. Amb la present ordenança municipal sobre tinença d’animals, es pretén regular les mesures que garanteixin una saludable relació dels animals amb les persones en l’aspecte higiènic sanitari, i també una eficaç protecció dels  animals, adequant el seu contingut a la vigent normativa en matèria de protecció dels animals a Catalunya.
5. Tot plegat, i essencialment degut als canvis legals produïts en els darrers anys en matèria de protecció dels animals, aconsella la substitució de la fins ara vigent ordenança municipal sobre tinença d’animals domèstics de companyia aprovada pel Ple de l’Ajuntament el 6 de novembre de 1995 i modificada per acord plenari del 6 de novembre de 2000, pel present marc normatiu actualitzat que desenvolupa la present ordenança.
6. En conseqüència, des del Servei de Medi Ambient d’aquest Ajuntament es van iniciar els treballs amb l’adaptació de l’ordenança tipus elaborada per la Mancomunitat Intermunicipal Penedès-Garraf, prenent-la com a base per adequar-la a la realitat i necessitats del nostre municipi, als efectes de disposar d’una nova ordenança que substitueixi la fins ara vigent ordenança municipal sobre tinença d’animals domèstics de companyia.

7. En aquesta línia, en data 29 de gener d’enguany el Servei de Medi Ambient va posar a disposició dels membres de la Comissió Informativa de Serveis a la Ciutat l’esborrany d’avantprojecte de la referida ordenança elaborat des d’aquest Servei, per tal que poguessin efectuar les aportacions i suggeriments que estimessin oportuns al respecte. De la mateixa manera, i per tal de disposar del màxim d’aportacions que puguin contribuir a millorar el contingut d’aquesta avantprojecte, en paral·lel també s’ha fet extensiu aquest esborrany a determinades associacions animalistes del municipi. El mateix text d’esborrany, ha estat així mateix, treballat i consensuat amb tècnics d’altres administracions com la Diputació de Barcelona, la Generalitat de Catalunya i altres ajuntaments.
8. El 8 de febrer, es crea per mitjà de Decret d’Alcadia una Comissió d’estudi per a la redacció de l’avantprojecte d’Ordenança municipal sobre la tinença d’animals, que va estar integrada per les següents persones: 

- 
Els membres de la Comissió Informativa de Serveis a la Ciutat.

- 
El Sr. Enric Garriga Elies, Cap de Servei de Medi Ambient.

- 
El Sr. Tomás Bonilla Núñez, Cap dels Serveis Jurídics-adm. d’Urbanisme.

- 
La Sra. Pilar Pérez Marquina, Tècnica veterinària del Servei de medi Ambient.
Actuant com a Presidenta de dita Comissió d’estudi la Presidenta de la Comissió Informativa de Serveis a la Ciutat.

La Comissió d’Estudi va rebre l’encàrrec d’elaborar un avantprojecte d’Ordenança, per a la seva elevació posterior al Ple, en un termini màxim de tres (3) mesos.

La Comissió en les diferents reunions ha anat definit el tex de l’avantprojecte, introduint millores i definint la proposta final de text.
9. En data 18 d’abril, l’esborrany d’ordenança es va presentar públicament als representant de les AAVV de la ciutat, de les entitats animalistes i del Defensor de la Ciutadania, en una reunió on es van recollir també comentaris i esmenes, que han ajudat a completar el text definitiu que es presenta a aprovació.
10. L’Ordenança va ser aprovada inicialment pel Ple municipal en data 6 de maig de 2013. L’edicte de l’aprovació inicial va ser publicat en data 16 de maig de 2013 al tauler d’edictes de la corporació, en data 17 de maig a la web municipal, en data 24 de maig al Diari de Vilanova, en data 27 de maig de 2013 al DOGC i en data 3 de juny de 2013 al BOPB.

11. El termini d’informació pública va finalitzar el 9 de juliol. En aquest període s’han presentat al·legacions per part del Grup Municipal de la CUP (registrades d’entrada en data 14 de maig de 2013 amb número 2013012818) i pel Grup Municipal Socialista (registrades d’entrada en data 17 de juny de 2013 amb número 2013016300), que resten incorporades a l’expedient.
12. Un cop analitzades i estudiades les al·legacions per part de la comissió redactora de l’ordenança, s’han estimat parcialment, segons s’explica a l’informe tècnic incorporat a l’expedient. Com a conseqüència, s’afegeix un capítol (III) al Títol II de l’ordenança, amb el redactat següent:

“CAPÍTOL III. Entitats Protectores d’Animals

Article 17. Relacions de les Entitats Protectores d’Animals i Participació

1. Als efectes d’aquesta ordenança són Entitats de Protecció i Defensa dels animals les associacions, fundacions i organitzacions sense ànim de lucre que tenen, entre  d’altres finalitats, la defensa i la protecció dels animals. 

2. La participació de les entitats de protecció i de defensa dels animals serà la prevista en el Reglament Orgànic Municipal. 

3. Les entitats de protecció i defensa dels animals podran tenir la condició d’interessades en els procediments administratius municipals relatius a la protecció dels animals sempre i quan s’hi personin.”

Fonaments de Dret

1. D’acord amb l’article 25.2 h) de la Llei de Bases de Règim Local, els municipis tenen competències en matèria de protecció de la salubritat pública.
2. Correspon als municipis, entre d’altres, les potestats reglamentàries i d’autoorganització (arts. 4.1 a) LBRL). Dins l’àmbit de la seva competència, i en l’exercici de l’activitat d’intervenció dels ens locals, aquests podran aprovar ordenances i reglaments (arts. 84.1a LBRL).
3. Aquestes ordenances tenen la naturalesa d’ordenança municipal, als efectes de llur aprovació i modificació, que es regeixen per la legislació aplicable en matèria de règim local.
4. Els articles 60 a 66 del Reglament d’Obres, Activitats i Serveis dels ens locals (aprovat per Decret 179/1995, de 13 de juny), i els articles 178 i 1749 del Text Refós de la Llei Municipal i de Règim Local de Catalunya, aprovat pel Decret Legislatiu 2/2003, de 28 d’abril, regulen el procediment establert per a l’aprovació d’ordenances.
5. L’òrgan municipal competent per a l’adopció de l’acord d’aprovació definitiva de la present ordenança és el Ple de l’Ajuntament, de conformitat amb l’article 22.2 d) de la Llei de Bases de Règim Local. En el present cas, s’aprova per majoria simple (art. 65.2 ROAS).
6. Per tot l’exposat, vista la proposta de l’esmentada ordenança, així com l’informe tècnic emès pel Cap de Servei de Medi Ambient i l’informe jurídic incorporats a l’expedient, i de conformitat amb l’art. 25.1 de la Llei de Bases de Règim Local, i els articles 66.1 i 66.2 del Decret Legislatiu 2/2003, pel qual s’aprova el Text Refós de la Llei Municipal i de Règim Local de Catalunya, aquest Ple de l’Ajuntament acorda: 
ACORD

“PRIMER. Estimar en part les al·legacions presentades pels Grups Municipals de la CUP i el PSC, en el sentit d’afegir al Títol II de l’ordenança aprovada inicialment el següent redactat:

“CAPÍTOL III. Entitats Protectores d’Animals

Article 17. Relacions de les Entitats Protectores d’Animals i Participació

1. Als efectes d’aquesta ordenança són Entitats de Protecció i Defensa dels animals les associacions, fundacions i organitzacions sense ànim de lucre que tenen, entre  d’altres finalitats, la defensa i la protecció dels animals. 

2. La participació de les entitats de protecció i de defensa dels animals serà la prevista en el Reglament Orgànic Municipal. 

3. Les entitats de protecció i defensa dels animals podran tenir la condició d’interessades en els procediments administratius municipals relatius a la protecció dels animals sempre i quan s’hi personin.”

SEGON. Desestimar la resta d’al·legacions d’acord amb l’informe que s’adjunta i forma part d’aquest acord.

TERCER. Aprovar definitivament l’Ordenança Municipal sobre Tinença d’Animals. El text definitiu de l’ordenança que s’adjunta incorpora els canvis realitzats com a conseqüència de les al·legacions acceptades i els derivats de les omissions i/o errades detectades.

QUART. Notificar el present acord i remetre còpia íntegra i fefaent de l’ordenança a l’administració de l’Estat i la Generalitat de Catalunya.

CINQUÈ. Notificar aquest a la Mancomunitat Intermunicipal Penedès-Garraf i a les entitats animalistes inscrites en el Registre Municipal d’Entitats.

SISÈ. Publicar el present acord i el text íntegre de l’ordenança al tauler d’edictes de la corporació i al BOPB, i publicar al DOGC la referència del BOPB on s’hagi fet la publicació municipal abans esmentada.”

ORDENANÇA MUNICIPAL SOBRE LA TINENÇA D’ANIMALS

PREÀMBUL

La creixent sensibilitat social pel respecte, la protecció i la defensa dels éssers vius, en general, i dels animals més propers a les persones, en particular, ha suscitat els darrers anys una intensa activitat normativa a Catalunya. 

Tanmateix, en ocasions, la manca de responsabilitat d’alguns propietaris d’animals ha provocat problemes de convivència amb els seus veïns. 

Amb la present ordenança municipal sobre tinença d’animals, es pretén regular les mesures que garanteixin una saludable relació dels animals amb les persones en l’aspecte higiènic sanitari, i també una eficaç protecció dels animals, adequant el seu contingut a la vigent normativa en matèria de protecció dels animals a Catalunya. 

Per altra banda, la inquietud social generada per atacs a les persones per part de gossos amb especial agressivitat, i la tendència de la ciutadania d’adquirir animals de fauna no autòctona per conviure, recomana regular els aspectes corresponents als gossos considerats potencialment perillosos i als animals exòtics. 

L’ordenança va dirigida a fomentar la tinença responsable dels animals. D’aquesta manera, tenir animals comportarà obligacions per a la persona propietària o posseïdora, el coneixement de les quals és converteix en un element perquè els qui ho pretenguin, valorin i sospesin la decisió i importància de fer-se càrrec d’un animal. 

Tot plegat, i essencialment degut als canvis legals produïts en els darrers anys en matèria de protecció dels animals, aconsella la substitució de la fins ara vigent ordenança municipal sobre tinença d’animals domèstics de companyia aprovada pel Ple de l’Ajuntament el 6 de novembre de 1995 i modificada per acord plenari del 6 de novembre de 2000, pel present marc normatiu actualitzat que desenvolupa la present ordenança.    

TÍTOL I: DISPOSICIONS GENERALS

Article 1. Objecte 

L’objecte d’aquesta ordenança és regular la protecció i tinença d’animals en la seva convivència amb les persones, assolint el màxim nivell de protecció i benestar dels animals, garantint una tinença responsable i reduint al màxim les pèrdues i els abandonaments d’animals, a més de preservar la salut, la tranquil·litat, la convivència i la seguretat de les persones.

Article 2. Àmbit de l’ordenança

Aquesta ordenança regula la tinença, comerç, protecció i tractament d’animals domèstics i de companyia que conviuen habitualment amb les persones dins del terme municipal de Vilanova i la Geltrú. En aquest sentit afecta a totes les persones particulars i entitats jurídiques que en són propietàries o posseïdores. 

En tot cas, s’ha de respectar l’establer al Decret legislatiu 2/2008, de 15 d’abril, pel qual s’aprova el Text refós de la Llei de protecció dels animals, així com la resta de normativa que sigui d’aplicació, i la que el complementi, modifiqui o substitueixi.

Article 3. Definicions 

Als efectes de la present ordenança, s’entén per: 

Animal domèstic: aquell que pertany a espècies que habitualment es crien, es reprodueixen i conviuen amb persones i que no pertanyen a la fauna salvatge. També tenen aquesta consideració els animals que es crien per a la producció de carn, de pell o d’algun altre producte útil per a l’ésser humà, els que proporcionen ajut laboral, els usats en pràctiques esportives o els animals utilitzats en activitats d’esbargiment, espectacles, circs, etc. 

Animal de companyia: aquells animals domèstics que es crien i reprodueixen amb la finalitat de conviure amb les persones i obtenir-ne companyia, especialment totes les subespècies i varietats de gats (Felis catus), totes les subespècies i varietats de gossos (Canis familiaris), fures (Mustela putorius).
Fauna salvatge autòctona: és la fauna que comprèn les espècies animals originàries de Catalunya o de la resta de l’Estat espanyol, incloses les que hi hivernen o hi són de pas i les espècies de peixos i animals marins de les costes catalanes. 

Fauna salvatge no autòctona: és la fauna que comprèn les espècies animals originàries  de fora de l’Estat espanyol. 

Animal de companyia exòtic: és l’animal de la fauna no autòctona que de manera individual depèn dels humans, hi conviu i ha assumit el costum del captiveri. 

Colònia urbana de gats: Indret sotmès a control de personal acreditat per l’administració destinat a tenir un conjunt de gats, lliures, no socialitzats, que hi viuen de manera habitual i que són alimentats per aquest personal i que els individus que la conformen estan esterilitzats o en vies de ser-ho. 

Animal ensalvatgit: és l’animal de companyia que perd les condicions que el fan apte per a la convivència amb les persones. 

Animal abandonat: és l’animal de companyia que no va acompanyat de cap persona ni duu cap identificació del seu origen o de la persona que n’és propietària o posseïdora. També tenen la consideració d’abandonats els casos establerts per l’article 17.3 del Decret Legislatiu 2/2008, és a dir, aquell animal de companyia no acompanyat de cap persona que duu identificació i que un cop avisada, per l’administració local, a la persona que n’és propietària o posseïdora no és recuperat en els terminis establerts pel Decret Legislatiu o altre normativa que resulti d’aplicació. 

Animal peridomèstic o salvatge urbà: és l’animal salvatge que viu compartint territori geogràfic amb les persones, referit al nucli urbà de ciutats i pobles, i que pertany a les espècies següents: colom roquer (Columba livia), gavià argentat (Larus michaellis), estornell (Sturnus unicolor i S. Vulgaris), espècies de fauna exòtica i altres que es determinin per via legal o reglamentària. 

Animal perdut: animal de companyia que duu identificació del seu origen o de la persona que n’és propietària i que no va acompanyat de cap persona. 

TÍTOL II. SOBRE LA TINENÇA D’ANIMALS

CAPÍTOL I. Normes de caràcter general

Article 4. Consideracions generals 

1. L’Ajuntament autoritza, amb caràcter general, la tinença d’animals domèstics en els domicilis particulars sempre que es reuneixin les condicions higièniques adients per allotjar-los i que no provoquin cap situació de risc sanitari, perill o molèsties als veïns o, per a les persones que hi conviuen i per altres persones, altres animals o als mateixos animals, que no siguin les derivades de la seva naturalesa de forma que es compleixin les condicions que es fixen en aquesta Ordenança. 

2. En cap cas, es podrà posseir, en un mateix immoble més de deu animals de companyia (d’acord amb l’article 6 punt 1 d’aquesta ordenança) ja que es considerarà sotmesa a risc sanitari i, en conseqüència, implicarà una autorització expressa de l’ajuntament i, si s’escau,  la inscripció en el registre de nuclis zoològics. 
3. L’allotjament de l’animal o animals ha de ser adequat, segons l’espècie, i en correspondència amb el medi on ha de viure. L’Ajuntament podrà reduir o ampliar, en tot cas, previ informe tècnic, el nombre d’animals que es posseeixin. 

4. En el supòsit que els animals situats en un domicili, parcel·la o finca, per les seves característiques, comportament, condicions de manteniment o nombre, causin problemes sanitaris o provoquin molèsties o incomoditats de rellevància al veïnat (sorolls procedents de lladrucs, cants, males olors, etc.), incomplint les ordenances municipals i normatives vigents i que aquestes molèsties estiguin verificades per les inspeccions corresponents, s’ha d’atorgar un termini, d’una durada raonable i proporcionada segons les circumstàncies, a les persones propietàries o posseïdores per tal que corregeixin les deficiències detectades. Si aquesta correcció no es produeix, s’ha d’ordenar el trasllat dels animals al centre adient, essent les despeses de trasllat i de manteniment a càrrec de la persona propietària o posseïdora. 

CAPÍTOL II. Responsabilitats de la persona propietària i posseïdora 

Article 5. Obligacions bàsiques pel que fa a l’animal 

Sens perjudici de la responsabilitat subsidiària de la persona propietària, les persones posseïdores d’un animal de companyia tenen les següents obligacions bàsiques: 

1. Garantir la seva salut i benestar mitjançant el manteniment de l’animal en condicions higiènico sanitàries, de benestar i seguretat adequades a la seva espècie.  

2. Els posseïdors d’un animal de companyia han de proporcionar-li l’aliment, l’aigua, l’allotjament i les condicions ambientals d’espai, ventilació, humitat, temperatura, llum, aixopluc i cures necessàries per evitar que l’animal pateixi cap sofriment i per satisfer les seves necessitats vitals.

3. La persona posseïdora d’un animal ha de donar-li l’atenció veterinària bàsica per garantir-ne la salut. 

4. Identificar els animals amb microxip homologat, el qual és indispensable per a inscriure’l al registre censal municipal.  

5. Les persones posseïdores de gossos, gats i fures han de censar-los a l'Ajuntament del municipi de residència habitual dels animals dins el termini de 3 mesos des del naixement de l’animal o de 30 dies des de la data d’adquisició  de l'animal o del canvi de residència. 

Article 6. Allotjament 

1. Els animals de companyia han de disposar d’espai suficient i d’aixopluc contra la intempèrie, especialment els que es mantenen en zones exteriors i en casetes. Els animals d’un pes superior als 25 kg. no poden tenir com a habitacle espais inferiors a 6 m² per cada animal, sens perjudici del compliment de la normativa vigent.  

2. La retirada d’excrements i dels orines s’ha de fer de forma quotidiana, procurant mantenir els allotjaments nets, desinfectats, desinsectats i desratitzats convenientment. 

Article 7. Alimentació 

Els animals de companyia han de disposar d’aigua potable, neta i degudament protegida del fred a l’hivern per evitar que es geli. Se’ls ha de facilitar una alimentació equilibrada i en quantitat suficient per mantenir uns bons nivells de nutrició i salut. 

Article 8. Mitjans de subjecció 

1. El contingut d’aquest article és d’aplicació als animals de companyia que, per causes justificades, s’han de mantenir subjectes en un lloc concret durant un espai de temps determinat. 

2. El mètode de subjecció habitual són les cadenes escorredores. Les cadenes fixes només s’utilitzaran quan la impossibilitat d’instal·lar una cadena escorredora estigui justificada i aquesta haurà de dur un dispositiu que n’eviti la torsió, enrotllament i la immobilització de l’animal. 

3. El collar i la cadena han de ser proporcionals a la talla i a la força de l’animal, no poden tenir un pes excessiu ni impossibilitar el moviment de l’animal. En cap cas la longitud de la cadena pot ser inferior als 3 m. ni el collar de força o estrangulació.  

4. Les cadenes escorredores han d’anar sobre un cable horitzontal i han de permetre que l’animal pugui jeure i pugui arribar a l’aixopluc, a l’aigua i a l’aliment.
5. En cap cas el collar dels animals de companyia que es mantenen lligats ha de ser la mateixa cadena que el lliga, ni un collar de força o que produeixi estrangulació. 

Article 9. Manteniment en vehicles 

1. Es prohibeix mantenir els animals de companyia tancats en vehicles llevat que no suposi cap perjudici per al seu benestar i en cap cas més de dues hores. En cap cas no serà el lloc que els albergui de forma habitual. 

2. Durant els mesos d’estiu els vehicles que alberguin en el seu interior algun animal de companyia, s’han d’estacionar en una zona d’ombra i han de facilitar-ne en tot moment la ventilació. 

3. Es prohibeix tancar els animals de companyia als maleters dels cotxes, llevat que s’adeqüi un sistema que garanteixi un aireig eficaç i que, alhora, eviti una possible intoxicació dels animals deguda als gasos originats pel mateix vehicle. 

Article 10. Prohibicions en relació amb els animals  

Queden expressament prohibides les següents actuacions: 

a) 
Maltractar o agredir físicament o psicològicament als animals o sotmetre’ls a qualsevol altra pràctica que els produeixi sofriments o danys injustificats, estats d’ansietat o por. 

b) 
Subministrar-los substàncies que puguin causar-los alteracions de la salut o del comportament, excepte en els casos emparats per la normativa vigent o per prescripció veterinària. 

c) 
Abandonar-los. 

d) 
Mantenir-los en instal·lacions indegudes des del punt de vista higiènic sanitari, de benestar i seguretat de l’animal. 

e) 
Practicar-los mutilacions, extirpar-los les ungles, cordes vocals o altres parts o òrgans, llevat de les intervencions fetes amb assistència veterinària en cas de necessitat terapèutica, per a garantir-ne la salut o per a limitar-ne o anul·lar-ne la capacitat reproductiva. Per motius científics o de maneig, es podran fer aquestes intervencions amb l’autorització prèvia de l’autoritat competent. 

f) 
No facilitar-los l’alimentació suficient. 

g) 
Fer-ne donació com a premi, recompensa, gratificació o regal de compensació per altres adquisicions de naturalesa diferent a la transacció onerosa d’animals. 

h) 
Vendre’ls o donar-los als menors de 16 anys i a les persones incapacitades sense l’autorització dels qui en tenen la potestat o la custòdia. 

i) 
Comerciar-hi fora dels certàmens o d’altres concentracions d’animals vius i establiments de venda i de cria autoritzats, llevat de les transaccions entre les persones particulars quan es limitin a llurs animals de companyia, no tinguin afany de lucre i es garanteixi el benestar de l’animal. 

j) 
Exhibir-los de forma ambulant com a reclam. 

k) 
Sotmetre’ls a treballs inadequats pel que fa a les característiques dels animals i les condicions higiènic sanitàries. 

l) 
Mantenir-los lligats durant la major part del dia o limitar-los de forma duradora el moviment necessari per a ells. 

m) 
Mantenir-los en locals públics o privats en condicions de qualitat ambiental, lluminositat, sorolls, fums i similars que els puguin afectar tant físicament com psicològicament. 

n) 
Matar-los per joc o perversitat o torturar-los. 

o) 
Baralles de gossos. 

p) 
Baralles de galls. 

q) 
Matances públiques d’animals. 

r) 
Tir al colom i altres pràctiques assimilables. 

s) 
Les atraccions firals giratòries amb animals vius lligats i d’altres assimilables. 

t) 
Els correbous i demés activitats consistents en la persecució lúdica-festiva d’animals, fora d’aquells supòsits que contempla la Llei. 

Article 11. Responsabilitat general de les persones posseïdores 

1. La persona posseïdora d’un animal, sens perjudici de la responsabilitat subsidiària de la persona propietària, és responsable dels danys, perjudicis i molèsties que ocasioni llur animal a les persones, a altres animals, a les coses, a les vies i espais públics i al medi natural, en general, d’acord amb el que estableix la legislació  aplicable. 

2. Quan es tracti d’animals salvatges o d’animals de companyia exòtics la tinença dels quals és permesa i que, per llurs característiques, pugui causar danys a les persones, a altres animals, a les coses, a les vies i espais públics i al medi natural, ha de mantenir-los en captivitat de manera que es garanteixin les mesures de seguretat necessàries. Així mateix, no pot exhibir-los ni passejar-los per les vies i els espais públics i ha de tenir subscrita una pòlissa d’assegurança de responsabilitat civil que cobreixi la indemnització dels danys que aquests animals puguin provocar a les persones i als altres animals
3. Així mateix, la persona posseïdora està obligada a evitar-ne la fugida, tant dels exemplars com de les cries d’aquests. 

4. Les persones propietàries o posseïdores d’animals de companyia estan obligades a comunicar la desaparició de l’animal a l’ajuntament on estigui censat en un termini màxim de 48 hores, de manera que en quedi constància. En cas contrari, es presumirà el seu abandonament. 

Article 12. Responsabilitats pel que fa a la convivència 

1. Les persones posseïdores o propietàries d’animals domèstics estan obligades a adoptar les mesures necessàries per impedir que la tranquil·litat del veïnat sigui alterada pel comportament dels seus animals. 

2. Es prohibeix deixar en patis, terrasses, galeries i balcons o altres espais oberts animals que amb els seus sons, crits o cants destorbin el descans del veïnat o que amb les seves deposicions i orines pugui afectar els pisos veïns i/o a la via pública. 

3. Les persones propietàries o posseïdores vetllaran, en tot cas, que ni sols ni en la seva presència aquests animals molestin al veïnat. 

Article 13. Condicions generals      

La persona propietària d’un animal de companyia té el deure d’oferir-li les atencions sanitàries i els controls veterinaris necessaris per mantenir un bon estat de salut i evitar la transmissió de malalties a persones o altres animals. Amb aquesta finalitat les autoritats administratives podran ordenar l’execució de determinades campanyes sanitàries obligatòries per als animals de companyia, de la forma i al moment que es determini. 

Article 14. Documentació sanitària 

Les persones propietàries hauran de sotmetre els animals a les vacunacions o tractaments obligatoris que determinin l’autoritat municipal o qualsevol altre competent. 

Els animals hauran de tenir la corresponent documentació sanitària en la que s’especifiquin les vacunes i tractaments que se’ls hagi aplicat. 

Article 15. Sacrifici i esterilització 

1. El sacrifici dels animals només podrà realitzar-se en els casos previstos per la normativa aplicable i, en tot cas, s’ha d’efectuar de manera indolora que impliqui el mínim de sofriment per a l‘animal i que li provoqui la pèrdua immediata de consciència, en la mesura que tècnicament sigui possible. 

2. Els animals afectats per malalties susceptibles de causar perill a les persones o altres animals i els que pateixin malalties incurables d’aquesta naturalesa s’hauran de sacrificar sempre que hi hagi un informe veterinari que ho assenyali. 

3. El sacrifici i l’esterilització dels animals de companyia han d’ésser fets sempre per professionals veterinaris. 

Article 16. Col·laboració amb l’acció inspectora 

Les persones posseïdores d’animals i les persones titulars de nuclis zoològics hauran de facilitar als tècnics de les administracions competents, veterinaris i/o agents de l’autoritat municipal les inspeccions necessàries per comprovar les condicions d’allotjament, manteniment i tracte de l’animal i facilitar-los la documentació exigible; se’ls informarà dels seus drets i deures i, en cas de no acceptar la inspecció de forma voluntària, s’efectuaran les actuacions administratives corresponents.

En cas d’incompliment greu o persistent de les condicions establertes en els articles anteriors, l’administració municipal podrà disposar qualsevol mesura correctora i fins i tot ordenar el trasllat dels animals al lloc o establiment més adequat, amb les despeses a càrrec del propietari/a. 

CAPÍTOL III. Entitats Protectores d’Animals

Article 17. Relacions de les Entitats Protectores d’Animals i Participació

1. Als efectes d’aquesta ordenança són Entitats de Protecció i Defensa dels animals les associacions, fundacions i organitzacions sense ànim de lucre que tenen, entre  d’altres finalitats, la defensa i la protecció dels animals. 

2. La participació de les entitats de protecció i de defensa dels animals serà la prevista en el Reglament Orgànic Municipal. 

3. Les entitats de protecció i defensa dels animals podran tenir la condició d’interessades en els procediments administratius municipals relatius a la protecció dels animals sempre i quan s’hi personin. 

TÍTOL III. PRESÈNCIA D’ANIMALS A LA VIA PÚBLICA I ESTABLIMENTS PÚBLICS 

CAPÍTOL I. Animals als espais i a la via pública 

Article 18. Placa identificadora  

Els gossos, gats i fures,  han de portar d’una manera permanent pels espais o les vies públiques una placa identificadora o qualsevol altre mitjà adaptat al collar en què han de constar el nom de l’animal i les dades de la persona que n’és posseïdora o propietària. 

Article 19. Normes de conducció 

1. Als espais o vies públiques els gossos han d’anar lligats  amb la corresponent corretja i collar, llevat si aquest resta sempre al costat del seu amo o conductor, sota el seu control visual i està educat per respondre a les seves ordres verbals. Els gossos estaran degudament identificats i duran la xapa identificativa censal d’animals domèstics de l’Ajuntament.

2. L’autoritat municipal podrà ordenar l’ús de morrió quan les circumstàncies així ho aconsellin i mentre aquestes circumstàncies no canviïn. Els gossos als que fa referència l’article 24 d’aquesta ordenança aniran lligats i proveïts de morrió.

3. La circulació i conducció d’animals i de vehicles de tracció animal per les vies públiques del terme municipal s’hauran d’ajustar al que regula la normativa de circulació vigent per aquests supòsits. 

Article 20. Transport públic

1. Es podran traslladar animals de companyia, en transportins tancats adequats a l’espècie. 

2. Els gossos d’assistència personal i els de cossos i empreses de seguretat podran circular lliurement en els transports públics urbans, sempre que vagin acompanyats per la persona amb discapacitat visual, auditiva o física, o que pateixi trastorns de l’espectre autista, diabetis, epilèpsia o altres malalties que el departament competent en matèria de serveis socials reconegui que justifiquin la possibilitat d’optar a l’ús d’un gos d’assistència i l’agent de seguretat, respectivament, i gaudeixin de les condicions higièniques, sanitàries i de seguretat previstes a la normativa. 

Article 21. Espais reservats als animals de companyia 

Per facilitar el comportament social dels gossos i prevenir problemes de conducta, l’Ajuntament determinarà zones autoritzades pels animals de companyia, espais reservats per l’esbarjo i la socialització. 

Aquests espais hauran de garantir la seguretat dels animals i de les persones, evitant la fugida dels animals de companyia. Les persones posseïdores vigilaran perquè els seus animals de companyia no provoquin molèsties als altres usuaris i estan obligats a recollir els  excrements. 

Article 22. Accés dels animals a llocs de pública concurrència. 

1. L’entrada de gossos, gats o altres animals a tota mena de locals destinats a la fabricació, emmagatzematge, transport, venda o qualsevol tipus de manipulació d’aliments queda expressament prohibida. És obligatori que les persones titulars d’aquests establiments senyalitzin de forma visible a l’exterior aquesta prohibició. 

2. A les piscines públiques, tant en zones d’ús general com en les zones d’ús privat d’establiments turístics, queda prohibida la circulació o permanència de gossos o altres animals durant la temporada de bany. En tot cas, les autoritats o les ordenances municipals determinaran els punts i les hores en què podran circular i romandre els gossos a les platges i llocs públics de bany del terme municipal. 

3. Els propietaris d’establiments públics de tota mena, com ara hotels, restaurants, pensions i similars, permetran l’entrada i permanència de gossos, gats i altres animals en llurs establiments tret que ho senyalitzin degudament. Encara comptant amb la seva autorització, s’exigirà que els gossos portin morrió, si s’escau, i que vagin subjectes amb la corretja o cadena. 

4. No es permet l’accés d’animals als parcs d’ús per part dels infants per tal d’evitar deposicions I miccions dins d’aquest espai.

5. Les anteriors limitacions i prohibicions no seran aplicables als gossos d’assistència  que acompanyen persones amb alguna discapacitat d’acord amb la normativa vigent que regula els gossos d’assistència. 

6. No es permet rentar els animals a la via pública ni a les fonts del terme municipal, ni fer-los beure aigua en contacte amb els sortidors de les fonts públiques. 

7. Es prohibeix fixar anuncis a la via pública sobre transaccions d’animals on no consti el número de nucli zoològic del centre venedor o donant. 

Article 23. Alimentació d’animals a la via pública 

No és permès alimentar de manera general els animals a la via pública, parcs, solars o altres espais similars ni a les portalades, finestres, terrasses i balcons, especialment aquells que no tenen propietari/a legal conegut, com poden ser gats, gossos, coloms i altres. 

Són excepció les persones degudament autoritzades per l’Ajuntament per al manteniment de les colònies controlades de gats urbans en zones establertes a aquest efecte així com aquelles persones autoritzades també per l’Ajuntament, per realitzar captures d’animals amb l’objectiu final d’acollir-lo, donar-lo en adopció o retornar-lo al propietari/ària si es un animal perdut.

CAPÍTOL II. Deposicions a la via pública 

Article 24. Control de deposicions 

1. Les persones que passegen un gos pel carrer han d’adoptar les mesures necessàries perquè aquest no embruti amb les seves deposicions fecals, o residus alimentaris les voravies, zones de vianants, parterres, zones verdes, zones terroses, parcs, façanes d’edificis, mobiliari urbà o indrets d’ús general de trànsit, estança o joc dels ciutadans, i en tot cas es procedirà immediatament a la neteja dels elements afectats. 

No han de permetre a gossos i gats dipositar les seves deposicions ni les seves miccions en els parcs i jardins d’ús per a infants.

No han de permetre les miccions en les façanes dels edificis ni en el mobiliari urbà. 

2. La persona que porti un animal està obligada a retirar els excrements o restes alimentàries sempre i a tot arreu de forma immediata i convenient, netejant, si fos necessari la part de la via, espai públic o mobiliari que hagués resultat afectat. Les deposicions fecals s’han de dipositar higiènicament i de forma correcta (amb bosses o altres embolcalls impermeables) als llocs adequats que estableixi l’Ajuntament. Queda prohibit dipositar-les al clavegueram. 

TÍTOL IV. GOSSOS CONSIDERATS POTENCIALMENT PERILLOSOS 

CAPÍTOL I. Definició i llicència administrativa obligatòria 

Article 25. Definició 

Són gossos potencialment perillosos els que pertanyen a les races següents o a llurs creuaments: akita inu, terrier starffordshire americà, bullmastiff, dòberman, dog argentí, dog de Bordeus, fila brasileiro, mastí napolità, pit bull terrier, presa canari, rottweiler, staffordshire bull terrier, tosa inu o japonès.

També seran considerats gossos potencialment perillosos els que reuneixin algun dels següents requisits: manifestin un caràcter marcadament agressiu, hagin agredit a les persones o a altres animals,  o les seves característiques es corresponguin amb totes o la majoria de les esmentades a  l’annex II del RD 287/2002 de 22 de març, que desenvolupa la Llei estatal 50/1999, de 23 de desembre, sobre el règim jurídic de la tinença d’animals potencialment perillosos, a excepció que es tracti de gossos pigall o gossos d’assistència acreditats i ensinistrats en centres oficialment reconeguts, conforme a la legislació autonòmica o, en el seu cas, estatal, així com aquells gossos que es trobin en fase d’instrucció per adquirir aquesta condició. 

Article 26. Determinació de perillositat 

1. Correspon a l’Ajuntament determinar la potencial perillositat dels gossos amb caràcter marcadament agressiu, o per les característiques, o que hagin protagonitzat agressions a persones o altres animals d’acord amb criteris objectius, bé d’ofici o després d’una notificació o denúncia, previ informe, d’un/una veterinari/ària  oficial o col·legiat, designat o habilitat per l’autoritat competent, el cost del qual anirà a càrrec del posseïdor de l’animal. 

2. Als efectes del que disposa l’apartat anterior, les persones propietàries o posseïdores de gossos que hagin causat lesions a persones o altres animals estan obligats a complir el que s’estableix a l’art. 47 d’aquesta ordenança.

Article 27. Majoria d’edat i llicència 

Les persones que tinguin un gos potencialment perillós hauran de ser majors d’edat i han sol·licitar i obtenir una llicència administrativa municipal. 

Tota persona que condueixi per espais públics un gos potencialment perillós haurà de disposar i portar a sobre l’oportuna llicència. 

Article 28. Requisits per a l’atorgament de llicència 

Per a l’obtenció i renovació de la llicència administrativa per a la tinença i conducció d’animals potencialment perillosos, s’han de complir els següents requisits: 

- 
Ser major d’edat.
- 
Els titulars han d’inscriure els gossos en el registre censal del municipi.
- S’ha de presentar una pòlissa d’assegurança de responsabilitat civil per danys a tercers amb una cobertura no inferior a 150.253 € la qual ha de fer referència a les dades d’identificació de l’animal. Aquesta pòlissa ha de tenir una vigència mínima d’un any. 

- 
No haver estat sancionat per infraccions greus o molt greus, d’acord amb l’article 3 del decret 170/2002, d’11 de juny, sobre mesures en matèria de gossos considerats potencialment perillosos. 

- 
Certificació de capacitat física i aptitud psicològica d’acord amb l’article 3 del decret 170/2002, d’11 de juny. 

- 
Certificat negatiu d’antecedents penals, d’acord amb l’article 3 del Decret 170/2002, d’11 de juny i en relació amb els delictes que s’hi esmenten.

L’Ajuntament lliurarà un carnet o tarja acreditativa a les persones que disposin d’aquesta llicència. El/la titular de la llicència haurà de presentar anualment a l’Ajuntament el rebut de pagament de la pòlissa d’assegurances obligatòria. En cas de manca d’assegurances o de la seva renovació, es considerarà que manca habilitació, cosa que comportarà l’obligatorietat d’ingrés de l’animal al centre d’acollida, essent les despeses que se’n derivin, a càrrec del darrer posseïdor de l’animal. El propietari de l’animal podrà sol·licitar una ampliació del termini establert a l’article 54 de la present ordenança, fins a un màxim total de 60 dies hàbils, per recuperar l’animal, presentant la documentació que acredita que ja no manca habilitació i havent pagat la quantitat corresponent al centre d’acolliment. 

Article 29. Validesa de la llicència 

1. La llicència té un període de validesa de 5 anys, tot i que pot ser renovada successivament. No obstant, la llicència perd la seva vigència en el moment en què el seu titular deixi de complir qualsevol dels requisits establerts per a la seva obtenció. 

2. La intervenció, mesura cautelar o suspensió que afecti a la llicència administrativa en vigor, acordada en via judicial o administrativa seran causa per denegar l’expedició d’altra nova o la renovació de la que es té, fins que aquestes s’hagin aixecat. 

3. Qualsevol variació de les dades que figurin en aquesta llicència haurà de ser comunicada al registre censal municipal,  pel seu titular en el termini de 15 dies, comptats de la data en què es produeixi. 

Article 30. Obligacions de les persones propietàries o posseïdores de gossos que hagin causats lesions

1. En el cas que un animal de companyia mossegui o lesioni a una persona o a un altre animal, la persona propietària o posseïdora ha de: 

a. 
Facilitar les seves dades i les de l’animal a la persona agredida o als seus representants legals i a les autoritats competents que ho sol·licitin. 

b. 
Comunicar el fet, al departament corresponent de l’Ajuntament, i aportar la documentació sanitària de l’animal en el termini màxim de 24 hores posteriors als fets.

c. 
Llevat que l’autoritat competent disposi altrament, caldrà sotmetre l’animal a un període d’observació veterinària de 14 dies  i presentar el corresponent certificat veterinari a les autoritats sanitàries  municipals, que inclourà com a mínim una valoració sanitària de l’animal així com de la potencial perillositat del seu caràcter. 


Durant el període d’observació veterinària, quan sigui possible i sota responsabilitat de la persona propietària o posseïdora, l’animal podrà romandre al seu allotjament habitual, havent de realitzar controls veterinaris en cas de canvis en el comportament o estat de salut de l’animal i amb l’obligació de comunicar al veterinari qualsevol canvi sanitari o comportamental que observi. Quan ho aconselli alguna circumstància, es farà en un centre veterinari o en el centre que disposi l’Ajuntament, essent les despeses a càrrec del propietari. 

d. 
Presentar al servei competent de l’Ajuntament el comprovant de l’inici d’observació veterinària en el termini màxim de 48 hores que s’hagi produït la lesió i el comprovant de finalització de l’observació veterinària en el termini màxim de les 48 hores posteriors a la terminació. 

2. Si l’animal agressor és rodamón o no té propietari conegut, el servei competent de l’Ajuntament es farà càrrec de la seva captura i de la seva observació veterinària. 

CAPÍTOL II. Mesures de seguretat 

Article 31. Condicions de circulació i estada 

1. Les persones menors d’edat i les que hagin estat privades judicial o governativament per a la tinença d’aquests animals no poden conduir, adquirir o ser propietaris d’aquest tipus de gossos. 

2. La presència d’animals potencialment perillosos en llocs o espais públics exigeix que la persona que els condueixi i controli porti a sobre la llicència administrativa o el carnet acreditatiu a que es refereix aquesta Ordenança, així com la xapa censal que acredita la inscripció de l’animal al Registre municipal d’animals potencialment perillosos 

3. A les vies públiques, parts comunes d’immobles col·lectius, transports públics i llocs i espais d’ús públic en general, els gossos potencialment perillosos han d’anar obligatòriament lligats amb una cadena o corretja no extensible de menys de 2 metres i proveïts del corresponent morrió homologat i adequat per la raça. No es pot portar més d’un gos per persona. 

4. Les instal·lacions que alberguin els gossos potencialment perillosos han de tenir les característiques següents, a fi d’evitar que els animals en surtin i cometin danys a tercers: 

-
Les parets i les tanques han d’ésser suficientment altes i consistents i han d’estar ben fixades per tal de suportar el pes i la pressió de l’animal. 

- 
Les portes de les instal·lacions han d’ésser tan resistents i efectives com la resta del contorn i s’han de dissenyar per a evitar que els animals puguin desencaixar o obrir ells mateixos els mecanismes de seguretat i sortir del recinte.

-
El recinte ha d’estar convenientment senyalitzat amb l’advertiment de l’existència d’un gos d’aquest tipus. 

5. Els animals potencialment perillosos que es trobin en una finca, casa, parcel·la, terrassa o pati han d’estar lligats, llevat que es disposi d’un habitacle amb l’alçada, la superfície i el tancament adients per a protegir les persones o animals que accedeixin o s’acostin a aquests llocs. 

6. En els casos de gossos que presentin comportaments agressius patològics no solucionats amb les tècniques d’ensinistrament i terapèutiques existents, es pot considerar sota criteri facultatiu l’adopció de mesures com la castració o el sacrifici de l’animal. 

7. Sens perjudici de les sancions que es puguin imposar pel incompliment del punt 2 del present article, els agents de l’autoritat municipal podran immobilitzar cautelarment l’animal i dipositar-lo a les instal·lacions que l’Ajuntament determini on romandrà fins que el seu propietari/a el retiri proveït del corresponent morrió. El termini màxim per a retirar-lo és de 10 dies des de la data de la denúncia. Passat aquest termini l’animal es considerarà abandonat. Aniran a càrrec del propietari/ària les despeses que generi l’estada de l’animal. 

Article 32. Ensinistrament  

1. No es permet a particulars l’ensinistrament de gossos per a l’atac i defensa.

2. Les instal·lacions degudament autoritzades podran realitzar aquesta activitat amb gossos destinats a activitats de vigilància i de guarda pròpies d’empreses i cossos de seguretat de les diferents administracions públiques. 

3. No s’autoritza la cria d’aquests gossos  als propietaris particulars.

CAPÍTOL III. Gossos de vigilància 

Article 33. Gossos de vigilància 

1. Els gossos de guarda i vigilància d’obres, empreses i habitatges, s’han de tenir de manera que els vianants no prenguin cap mal ni que l’animal pugui abandonar el recinte, atacar a qui circuli per la via pública o provocar un accident. A més s’han de complir els següents requisits: S’ha de col·locar en lloc ben visible un rètol advertint del perill de l’existència d’un gos vigilant al recinte. 

- 
S’han de complir els mateixos requisits sobre condicions de seguretat i d’estada que per als considerats potencialment perillosos d’acord amb la Llei 10/1999, de 30 de juliol, o norma que la substitueixi, i amb aquesta Ordenança. 

- 
Els gossos de vigilància d’obres també s’han de censar. La manca de retirada del gos un cop acabada l’obra té la consideració d’abandonament. 

- 
Els gossos de vigilància resten subjectes, tanmateix, al règim de drets i deures previst amb caràcter general en aquesta Ordenança. 

TÍTOL V. EXÒTICS I ALTRES ANIMALS 

CAPÍTOL I. Animals exòtics i altres animals no considerats de companyia 

Article 34. Animals exòtics 

La tinença d’animals exòtics o salvatges en domicilis particulars està condicionada a què es compleixin les condicions següents: 

La tinença d’animals d’espècies no autòctones es regeix pel que estableixen els tractats I convenis internacionals signats per l’Estat espanyol, per la normativa comunitària i pel que estableix el Decret Legislatiu 2/2008, de 15 d’abril, pel qual s’aprova el Text refós de la Llei de protecció dels animals, la Llei 8/2003, de 24 d’abril, de sanitat animal, Reial Decret 1628/2011, de 14 de novembre, pel qual es regula la Llista i el Catàleg espanyol d’espècies exòtiques invasores i les disposicions que les desenvolupen.

Els propietaris d’una espècie de fauna no autòctona, sempre que sigui permesa la seva tinença, hauran d’acreditar documentalment la seva procedència legal. 

No és permesa la tinença d’animals de perillositat manifesta o que poden representar un perill, tals com grans carnívors, grans rèptils, primats, animals verinosos o altres, sense autorització expressa de l’Ajuntament, sens perjudici de la normativa aplicable. 

En tot moment aquests animals estaran allotjats en un entorn adequat a la seva espècie que garanteixi les seves necessitats i benestar. 

L’Ajuntament determinarà, si s’escau, les espècies sotmeses a autorització expressa. 

Article 35. Fauna autòctona 

Queda prohibida la tinença i exhibició pública d’animals d’espècies protegides o llurs parts, ous o cries (vius o dissecats) excepte aquells què, d’acord amb la normativa vigent s’autoritzin excepcionalment per raons d’ordre educatiu, cultural i d’altres regulats per la normativa específica. 

Es prohibeix qualsevol altra actuació, activitat o transacció relacionada amb aquests. 

Article 36. Animals domèstics no considerats de companyia 

La tinença i criança de coloms així com la d’altres animals domèstics considerats de consum humà (conills, aus de corral, etc.) o per oci en domicilis particulars resta sotmesa a autorització expressa de l’Ajuntament. L’autorització determinarà les obligacions del propietari de l’animal no considerat de companyia, i farà referència a les condicions higièniques i sanitàries i les referents a l’absència de molèsties i perillositat per part de l’animal i a les mesures preventives apropiades i suficients per prevenir escapaments, alliberaments i abocaments.
La tinença i criança dels animals a què fa referència el paràgraf anterior serà considerada una activitat econòmica quan el nombre d’animals excedeixi el límit inferior del que recull l’Annex III de la LLEI 20/2009, del 4 de desembre, de prevenció i control ambiental de les activitats o la normativa vigent que la substitueixi. En aquest cas caldrà que el posseïdor sol·liciti i obtingui la corresponent llicència municipal ambiental. 

En qualsevol cas, per motius de sanitat animal i zoonosis, la tinença d’animals domèstics de producció requereix la comunicació i el tràmit oportú en l’oficina comarcal  del Departament d'Agricultura, Ramaderia, Pesca, Alimentació i Medi Natural. 

En principi, i llevat d’autorització expressa que recollirà les condicions específiques de l’excepció, no s’autoritzarà dins del nucli urbà consolidat, el manteniment de bovins de producció làctia (vaqueries), la cria d’animals per al consum (porcs, xais, aus de corral, conills, galls, ànecs, gallines, coloms, etc.), la tinença i criança de grans animals (cavalls, etc.), estiguin o no destinats al consum o a l’oci, ni les activitats de pasturatge en el sòl urbà del municipi, i particularment en els domicilis. 

Només excepcionalment poden atorgar-se permisos o llicències municipals per aquestes activitats, sempre que es garanteixin plenament les condicions sanitàries exigibles i no s’ocasionin molèsties al veïnat als que en tot cas se’ls haurà d’obrir un tràmit d’audiència.  

CAPÍTOL II.  Animals peridomèstics i altres plagues 

Article 37. Control 

L’Ajuntament és el responsable del control de les poblacions d’animals peridomèstics. 

Article 38. Mesures 

És obligació de les persones propietàries dels immobles l’establiment de mesures dissuasives o correctores adients en els mateixos, així com, en aquells que el seu estat precari ho requereixi, l’establiment d’aquelles obres infraestructurals necessàries, per tal d’evitar la instal·lació, establiment i cria d’animals peridomèstics. 

TÍTOL VI. ESTABLIMENTS DE VENDA I ALTRES NUCLIS ZOOLÒGICS 

CAPÍTOL I. Disposicions generals 

Article 39. Definició 

Es consideren nuclis zoològics els establiments de venda d’animals així com tots aquells que alberguen col·leccions zoològiques d’animals de la fauna salvatge amb finalitats científiques, culturals o recreatives i de reproducció, de recuperació, d’adaptació i/o de conservació d’aquests animals, així com les instal·lacions per al manteniment temporal d’animals domèstics de companyia i el domicili dels particulars on es fan vendes o altres transaccions amb animals i els de característiques similars que es determinin per via legal o reglamentària. En queden excloses les instal·lacions que allotgin animals que es crien per a la producció de carn, de pell o d’algun altre producte útil per a l’ésser humà i els animals de càrrega i els que treballen en l’agricultura. 

Article 40. Llicències respecte a certs establiments 

Totes les activitats relacionades amb l’allotjament, comercialització, manteniment i reproducció d’animals queden subjectes a l’atorgament de la corresponent llicència municipal i inscripció obligatòria al Registre de nuclis zoològics (Generalitat de Catalunya) abans del inici de les seves activitats, d’acord amb l’Ordre del Departament de Medi Ambient de la Generalitat de 28 de novembre de 1988, o la normativa que la substitueixi. 

En aquest supòsit s’inclouen el domicili dels particulars on es fan vendes o altres transaccions amb animals o que disposin de diverses espècies zoològiques diferents i /o en un nombre que pugui comportar riscos sanitaris. Aquestes activitats han de disposar de les condicions i les mesures que preveu la normativa vigent. 

Article 41. Certàmens 

Queda totalment prohibida la venda d’animals de companyia fora dels certàmens o d’altres concentracions d’animals vius i establiments de venda i de cria autoritzats. 

Article 42. Venda ambulant 

Queda prohibida la venda ambulant d’animals de companyia, així com els anuncis a la via pública o en revistes o diaris, que ofereixin la venda o donació 

d’animals sense el número de nucli zoològic o de l’associació protectora legalment reconeguts. 

Article 43. Inspecció 

L’Ajuntament podrà inspeccionar els nuclis zoològics permanents i itinerants així com els certàmens i altres activitats que es realitzin amb animals. 

CAPÍTOL II. Establiments de venda 

Article 44. Requisits generals 

Els establiments de venda d’animals han de tenir l’autorització municipal d’obertura, estar inscrits en el Registre de Nuclis Zoològics del Departament corresponent de la Generalitat i complir els requisits següents: 

1. Tenir en perfectes condicions higiènic sanitàries tant l’establiment com els animals que romanen a dins. Mantenir els animals en llocs adequats dins l’establiment i no exhibir-los als aparadors de les botigues. 

2. Disposar d’un llibre de registre oficial o diligenciat per l’Administració competent on consti data d’entrada, procedència, identificació individual de l’animal, data de sortida i destinació. 

3. Tenir l’acreditació de la procedència de tots els animals dipositats a l’establiment. 

4. Vendre els animals de companyia identificats. 

5. Vendre els animals en bones condicions sanitàries, desparasitats i sense símptomes de patologies psíquiques o físiques. Els establiments són responsables de les malalties d’incubació i genètiques diagnosticables, en ells i en els seus progenitors, no detectades en el moment de la venda. 

6. Lliurar a la persona compradora un document on s’acrediti la venda, amb les dades següents: la data, espècie, raça i varietat, edat, sexe si és fàcilment determinable, procedència, núm. de nucli zoològic del venedor, núm. de l’animal al llibre de registre de l’establiment, criador de l’animal, estat sanitari i altres característiques que ha de conèixer el comprador per mantenir l’animal en les òptimes condicions higiènic sanitàries i de benestar. 

7. Prendre les mesures necessàries per a l’eliminació sanitària dels cadàvers i deixalles. 

8. Prendre mesures adients per tal d’evitar molèsties al veïnat, sorolls, olors, etc. 

9. Disposar de servei veterinari propi o d’assessorament veterinari exterior. 

10. Tenir en lloc visible l’acreditació de llur inscripció en el Registre de nuclis zoològics, quan es tracti d’establiments d’accés públic. 

Article 45. Documentació

La sol·licitud de llicència municipal d’obertura dels establiments de venda, de cria i de manteniment d’animals, s’haurà de presentar acompanyada de la documentació exigida a tots els establiments i de les dades identificatives del Servei Veterinari al qual queda adscrit l’establiment per a l’atenció dels animals objecte de la seva activitat  

Article 46. Condicions 

Tots els establiments comercials hauran de comptar amb el següent condicionament: 

- La inscripció en el Registre de nuclis zoològics. 

- Mesures d’insonorització adequades al tipus d’animals de l’establiment, i en compliment de la normativa i ordenances de soroll que li siguin d’aplicació. 

- Control ambiental de plagues. 

Capítol III.  Altres nuclis zoològics 

Article 47.  Requisits generals 

Els requisits contemplats a l’article 38 són d’aplicació als nuclis zoològics regulats en aquest capítol, amb tot el que sigui aplicable. 

Article 48. Atraccions amb animals 

Dins el terme municipal de Vilanova i la Geltrú estan prohibits els circs amb animals, zoològics ambulants, atraccions amb animals i similars. Altres activitats amb animals,  per instal·lar-se dins del municipi hauran, a més de complir la normativa vigent, d’obtenir, previ informe tècnic, la llicència municipal corresponent. 

Article 49. Certàmens 

Els certàmens d’animals (mercats, exhibicions, mostres...) que puguin celebrar-se al terme municipal de Vilanova i la Geltrú, siguin itinerants o no, hauran de sol·licitar l’informe favorable d’aquest Ajuntament, com a mínim en els 15 dies anteriors a la presentació de la sol·licitud d’autorització a l’oficina comarcal del Departament d’Agricultura Ramaderia i Pesca de la Generalitat de Catalunya. 

La sol·licitud de l’informe anirà acompanyada de la documentació següent: 

1. Identificació del certamen. 

2. Descripció del lloc on es vol celebrar. 

3. Dies i hores de celebració del certamen. 

4. Nombre aproximat d’animals, classificat per espècies, que concorreran al certamen. 

5. Programa de mesures sanitàries que s’adoptaran durant la celebració del certamen, signades pel veterinari responsable.

6. Nom, adreça i telèfon de la persona o persones encarregades de l’organització del certamen, a efectes de comunicació urgent. 

7. Normes de participació i memòria justificativa que inclourà: mitjans de neteja i desinfecció de les instal·lacions o espais que s’utilitzin, zona d’aïllament sanitari dels animals, veterinari responsable i certificat de les condicions higiènic sanitàries dels animals i de les instal·lacions, característiques de les gàbies i/o tancats per allotjar els animals, sistema de recollida i eliminació de fems i residus, acreditació de la procedència dels animals, i tot allò que sigui de rellevància o interès per a l’emissió de l’informe 

TÍTOL VII. CENS MUNICIPAL I IDENTIFICACIÓ 

Article 50. Cens municipal i obligacions de la persona propietària o posseïdora 

1. D’acord amb el que disposa el Decret Legislatiu 2/2008, de 15 d’abril, pel qual s’aprova el Text refós de la Llei de protecció dels animals, les persones propietàries o posseïdores d’animals de companyia han d’inscriure obligatòriament els animals al registre censal del municipi on resideix l’animal, dins el termini màxim de 3 mesos a comptar des de la data de naixement i de 30 dies a comptar des de la data d’adquisició d’aquest, o del canvi de residència. 

2. La inscripció es farà mitjançant petició normalitzada, on constaran com a mínim les dades de la persona propietària o posseïdora (nom, cognoms, DNI, domicili i telèfon), dades de l’animal (espècie, raça, sexe, nom, data de naixement i sistema d’identificació).  

3. La persona propietària que faci la inscripció haurà d’aportar les seves dades, el document acreditatiu d’identificació de l’animal i, si es tracta d’un gos considerat potencialment perillós caldrà observar el Títol IV de la present Ordenança. 

4. La persona propietària d’animals domèstics estarà obligada a notificar a l’Ajuntament en el qual estiguin censats els animals, la mort de l’animal, cessió, canvi de residència de l’animal, canvi en el sistema d’identificació, així com qualsevol altra modificació de les dades que figurin en el cens en el termini de 30 dies des que s’hagi produït. 

5. Les persones propietàries o posseïdores d’animals de companyia estan obligades a comunicar la sostracció o pèrdua de l’animal a l’Ajuntament on estigui censat en un termini màxim de 48h des que es tingui coneixement d’aquests fets que s’hagin produït. 

Article 51. Identificació 

Els gossos i gats i fures, i altres espècies d’animals que s’estableixin per reglament han d’estar identificats mitjançant una identificació electrònica amb la implantació d’un microxip homologat i han de portar de manera permanent pels espais o vies públiques una placa identificativa o qualsevol altre mitjà adaptat al collar. 

La persona o l’entitat responsable de la identificació de l’animal ha de lliurar a la persona posseïdora de l’animal un document acreditatiu en què constin les dades de la identificació de l’animal. Així mateix, ha de comunicar les dades al Registre general d’animals de companyia en el termini de vint dies, a comptar de la identificació. 

La identificació dels gossos, els gats i les fures constitueix un requisit previ i obligatori per a fer qualsevol transacció de l’animal i ha de constar en qualsevol document que hi faci referència. 

Article 52. Taxa municipal 

L’Ajuntament podrà fixar una taxa municipal que hauran de pagar totes les persones propietàries d’un animal de companyia, excepte les que tenen un gos pigall i/o d’assistència personal, les entitats sense ànim de lucre l’objectiu de les quals sigui la protecció animal i l’acollida temporal d’animals abandonats i que constin inscrites en el Registre municipal d’associacions. 

TÍTOL VIII. RECOLLIDA D’ANIMALS DE COMPANYIA ABANDONATS 

CAPÍTOL I. Dels animals abandonats 

Article 53. Prohibicions 

Està prohibit abandonar els animals. 

Article 54. Servei de recollida 

1. Correspon a l’Ajuntament recollir i controlar els animals de companyia abandonats, perduts o ensalvatgits. 

2. L’Ajuntament mitjançant el Centre d’Acollida d’Animals Domèstics (CAAD) de la Mancomunitat Intermunicipal Penedès – Garraf, o l’e entitat amb la qual s’estableixi conveni, es farà càrrec de l’animal i el retindrà fins que sigui recuperat o cedit en adopció. 

3. L’animal podrà ser dut a les instal·lacions habilitades per l’Ajuntament, per tal d’esperar durant el temps que trigui en ser atès pels responsables encarregats de fer-ho.

CAPÍTOL II. De la recuperació d’animals 

Article 55. Termini i procediment

1. El termini per recuperar un animal sense identificació és de 20 dies hàbils. 

2. El lliurament de l’animal es farà amb la identificació corresponent i amb el pagament previ de totes les despeses originades.

3. Si l’animal porta identificació, els corresponents serveis municipals o el Centre d’Acollida d’Animals Domèstics atorgaran un termini de 20 dies hàbils  perquè l’animal sigui recuperat, previ compliment dels requisits esmentats anteriorment. Un cop transcorregut aquest termini, si la persona propietària no ha recollit l’animal, aquest es considera abandonat, amb les conseqüències legals escaients i pot ésser cedit, acollit temporalment o adoptat. 

4. Quan la persona propietària vulgui recuperar el seu animal capturat, haurà de: 

a)
Acreditar-ne la seva propietat.

b) 
Presentar, si s’escau, el carnet de vacunació i/o controls sanitaris. 

c) 
Presentar la documentació que acrediti que el gos o el gat estan correctament censats. 

d) 
Abonar les despeses de manteniment que hagi originat l’animal i pagar la taxa corresponent de recollida i manteniment. 

Article 56. Acolliment d’animals 

Els centres de recollida d’animals abandonats o perduts han d’atendre i fomentar les peticions d’acolliment d’animals de companyia, les quals s’han de formular per escrit. 

L’acolliment dels animals de companyia s’ha d’ajustar als requeriments següents: 

a) 
Els animals han d’ésser identificats prèviament a l’acolliment. 

b) 
Els animals han d’ésser desparasitats, vacunats   i esterilitzats si han assolit l’edat adulta, per tal de garantir unes condicions sanitàries correctes. 

c) 
Cal lliurar un document on constin les característiques i les necessitats higiènic sanitàries, etològiques i de benestar de l’animal. 

d) 
Cada centre ha de dur un llibre de registre amb les dades de cadascun dels animals que hi ingressen, de les circumstàncies de captura, troballa o lliurament, de la persona que n’ha estat propietària, si fos coneguda, i també de les dades de l’animal. L’especificació de les dades que han de constar en el Registre  seran les que s’estableixin per via legal o reglamentària. 

Article 57. Captura de gossos i gats ensalvatgits 

Correspon a l’Ajuntament, i per delegació al CAAD de la Mancomunitat Intermunicipal Penedès – Garraf, la captura en viu de gossos i gats ensalvatgits per mètodes d’immobilització a distància. Les entitats protectores d’animals que hi vulguin col·laborar hauran d’estar coordinades per l’ajuntament o entitat amb qui aquest hagi establert conveni. 

En els casos en què la captura per immobilització o mitjançant llaços, xarxes o gàbies trampa no sigui possible, el Departament de la Generalitat competent en matèria d’animals de companyia pot autoritzar excepcionalment l’ús d’armes de foc i determinar qui ha d’emprar aquest sistema de captura excepcional. 

CAPÍTOL III. Gats assilvestrats urbans 

Article 58. Colònies controlades de gats urbans 

1. Els gats que conviuen al municipi i que s’han agrupat en colònies formen part de la fauna urbana i com a tal, se’ls ha de respectar la forma de viure i en la mesura que tècnicament sigui possible se’ls ha de mantenir en l’espai que ocupin. 

2. El control d’aquestes colònies de gats es realitzarà mitjançant el sanejament dels animals, procedint al control de la natalitat de la colònia mitjançant l’esterilització dels animals sanitàriament aptes i la millora de les condicions de salubritat dels indrets on s’ubiquin. Aquestes ubicacions es realitzaran tot i seguint un protocol que es podrà consensuar amb les entitats, associacions de veïns i altres representants, que garanteixi uns procediments d’actuació adequats per tal que els drets dels veïns afectats i l’alimentació amb garanties de la colònia de gats no es vegin vulnerats.

3. L’Ajuntament, en els casos en que no hi hagi queixes veïnals, determinarà les zones on es situaran els dispositius per alimentar i abeurar els animals, així com la resta d’elements necessaris per mantenir les condicions de salubritat de la colònia (sorrals, zones d’aixopluc...). 

4. L’Ajuntament determinarà qui és el responsable del manteniment dels animals. Únicament les persones o entitats autoritzades mitjançant conveni   podran fer les tasques de manteniment. Altrament, seran sancionats. 

5.  Les associacions de protecció i defensa dels animals, registrades en el cens d’entitats municipals, podran establir convenis amb l’Ajuntament per tal de participar en la protecció dels animals de la ciutat.

TÍTOL IX. RÈGIM SANCIONADOR 

CAPÍTOL I. Règim d’infraccions 

Article 59. Règim d’infraccions 

Constitueixen infraccions administratives susceptibles de sanció municipal les accions i omissions que contravenen a les obligacions, deures, càrregues i prohibicions que estableixen la Llei sobre la tinença de gossos considerats potencialment perillosos, la Llei de sanitat animal, la Llei de Protecció dels Animals i les normes que les desenvolupen i la present ordenança, en tot allò que és relacionat amb les competències i responsabilitats de l’Ajuntament. 

En els supòsits de maltractaments i d’abandó d’animals en condicions que pugui perillar la seva vida o integritat o d’altres conductes tipificades com a delicte o falta en el Codi Penal, s’hauran de trametre les actuacions a l’autoritat competent per a la seva persecució penal. 

Seran responsables de les infraccions administratives i destinataris de les sancions qualsevol persona física o jurídica que per acció u omissió hagi comès la infracció. 

Article 60. Tipificació de les infraccions 

Sens perjudici del previst en l’article anterior, les conductes tipificades com infracció en aquesta ordenança es classifiquen en lleus, greus i molt greus. 

Article 61. Infraccions lleus 

Són infraccions administratives lleus d’aquesta ordenança, les accions o les omissions següents: 

1. Transportar animals que incompleixin els requisits establerts per l’article 20 d’aquesta Ordenança. 

2. Fixar anuncis que no compleixin amb el previst a l’article 22 d’aquesta Ordenança. 

3. Alimentar els animals a les vies o espais públics, excepte en els casos previstos l’article 23 d’aquesta ordenança. 

4. No aportar els certificats veterinaris oportuns quan així ho requereixi l’Ajuntament. 

5. Incomplir les obligacions d’inscripció al Registre Censal Municipal d’animals de companyia i les posteriors comunicacions preceptives. 

6. Rentar animals a la via pública, parcs, solars o altres espais, incloses les vies urbanes, i/o deixar-los beure aigua amorrats als brolladors o a les fonts públiques. 

7. La inobservança de les obligacions d’aquesta ordenança que no tinguin transcendència greu per la higiene, seguretat i/o tranquil·litat dels ciutadans i ciutadanes. 

8. No disposar del rètol que adverteixi de l’existència d’un gos de guarda o vigilància. 

9. L’entrada de gossos i gats en establiments als quals tenen prohibit l’accés, i l’admissió d’aquest accés. 

10. Tenir animals en terrasses, patis, balcons, celoberts i altres indrets on puguin causar molèsties al veïnat. 

11. Qualsevol altra infracció d’aquesta Ordenança o de la normativa aplicable que no hagi estat tipificada de greu o molt greu. 

Article 62. Infraccions Greus  

Són infraccions administratives greus d’aquesta ordenança les accions o les omissions següents: 

1. No complir les mesures de seguretat establertes per les instal·lacions que allotgin a gossos considerats potencialment perillosos. 

2. Portar als gossos considerats potencialment perillosos deslligats i sense morrió a les vies públiques, en les parts comunes dels immobles col·lectius i en els llocs i espais públics en general. 

3. Tenir més d’un gos potencialment perillós per persona a les vies i als espais públics.

4. No contractar l’assegurança de responsabilitat civil exigida per la tinença o conducció de gossos considerats potencialment perillosos. 

5. No evitar les amenaces o atacs a persones o baralles amb altres gossos. 

6. Realitzar activitats d’ensinistrament sense acreditació professional oficial. 

7. Adquirir un gos potencialment perillós persones menors d’edat o privades judicial o governativament de la seva tinença. 

8. Vendre els animals a laboratoris o clíniques sense control de l’Administració. 

9. Mantenir els animals en instal·lacions inadequades des del punt de vista de seguretat que presentin perill o molèsties greus pel veïnat o d’altres persones. 

10. Tenir animals en terrasses, patis, balcons, celoberts i altres indrets on puguin causar molèsties greus al veïnat. 

11. Negar-se, previ requeriment, a retirar les deposicions de la via pública. 

12. No sotmetre l’animal a observació veterinària quan estigui obligat a fer-ho per aquesta ordenança i la legislació sectorial corresponent. 

13. No retirar les defecacions dels animals de la via pública en general o dels llocs destinats a tal fi, també negar-se previ requeriment a retirar les deposicions, essent les dues infraccions descrites de caràcter independent, així com quan es produeixi l’incompliment de lo establert a l’article 19 d’aquesta ordenança.

14. No complir les condicions de manteniment dels animals en vehicles segons el que estableix l’article 9 d’aquesta ordenança. 

15. La circulació de gossos per les vies públiques, llocs i espais públics en general, sense complir les obligacions de vigilància i seguretat establertes en aquesta ordenança. 

16. La negativa o resistència a subministrar dades o a facilitar la informació o documentació requerida per les autoritats competents o pels seus agents en el compliment de les seves funcions, així com subministrar informació o documentació falsa. 

17. No sol·licitar la preceptiva llicència municipal pels establiments o activitats en els casos en què sigui preceptiva o el incompliment dels requisits exigits per la seva instal·lació o funcionament. 

18. La inobservança de les obligacions d’aquesta ordenança que tinguin transcendència greu per la higiene, seguretat i/o tranquil·litat dels ciutadans i ciutadanes. 

19. Reincidir en la comissió d’infraccions lleus durant l’últim any 
20. No inscriure el gos considerat potencialment perillós en el Registre específic del municipi. 

21. No senyalitzar les instal·lacions que allotgin a gossos considerats potencialment perillosos. 

22. Permetre l’entrada d’animals als establiments relacionats a l’article 22 i la no senyalització, quan s’escaigui aquesta prohibició 

Article 63. Infraccions molt Greus 

Són infraccions administratives molt greus d’aquesta ordenança i de la Llei sobre tinença de gossos considerats potencialment perillosos, objecte de la potestat sancionadora prevista en aquesta ordenança la reincidència en la comissió d’infraccions greus en el període d’un any. 

I, a més a més, les següents: 

1. Abandonar un animal potencialment perillós de qualsevol espècie, inclòs qualsevol gos considerat potencialment perillós.
2. Tenir gossos o animals potencialment perillosos sense llicència, vendre o transmetre per qualsevol títol. 

3. Ensinistrar animals per activar la seva agressivitat o per a finalitats prohibides.

4. Ensinistrar animals potencialment perillosos per part de qui no disposi de certificat de capacitació o acreditació professional.

5. L’organització o celebració de concursos, exercicis, exhibicions o espectacles d’animals potencialment perillosos, o la seva participació en aquests destinats a demostrar l’agressivitat de l’animal.

CAPÍTOL II. Exercici de la potestat sancionadora municipal. 

Article 64. Potestat sancionadora i òrgans competents.  

1. Per imposar les sancions tipificades en aquesta ordenança se seguirà el procediment sancionador regulat pel Decret 278/1993, de 9 de novembre sobre el procediment sancionador aplicable als àmbits de competència de la Generalitat i també la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener. 

La competència per a la imposició de les sancions derivades d’aquesta ordenança correspondrà a l’Alcaldia, tret de les infraccions greus relatives a la tinença de gossos potencialment perillosos tipificades en la Llei 10/1999, de 30 de juliol, sobre la tinença de gossos potencialment perillosos, que correspondran al Ple de l’Ajuntament, segons l’article 13.2 b) de dita Llei (article 60, apartats 1, 2, 3, 6 i 20 de la present ordenança). 

Article 65. Delegació de competència 

L’alcalde i el Ple podran delegar o desconcentrar les seves competències en altres òrgans de la corporació en els termes i condicions fixats per la normativa de règim local, i si és el cas, per la normativa bàsica sobre règim jurídic de les administracions públiques. 

CAPÍTOL III. Sancions i mesures cautelars. 

Article 66. Sancions. 

1. Les sancions derivades de les infraccions administratives a aquesta ordenança poden ser sancionades: 

a) 
Amb multes de fins a 750 € en les infraccions considerades lleus. 
b) 
Amb multes de 751 € fins a 1.500 € en les infraccions considerades greus. 
c) 
Amb multes de 1.500 € fins a 3.000 € en les infraccions considerades molt greus. 

2. Les sancions derivades de les infraccions administratives contingudes en la normativa vigent relativa a la tinença de gossos potencialment perillosos 

Article 67. Criteris de graduació de les sancions 

1. En la imposició de les sancions s’ha de tenir en compte per a graduar la quantia de les multes i la imposició de les sancions accessòries, els criteris següents: 

a) 
La transcendència social i el perjudici causat per la infracció comesa, tant a persones com animals. 

b) 
L’ànim de lucre il·lícit i la quantia del benefici obtingut en la comissió de la infracció. 

c)
La intencionalitat o negligència en la comissió de la infracció. 

d) 
La reiteració o la reincidència en la comissió d’infraccions. 

e) 
La irreparabilitat dels danys causats al medi ambient o l’elevat cost de reparació. 

f) 
El volum de negoci de l’establiment. 

g) 
La capacitat econòmica de la persona infractora. 

h) 
El fet que hi hagi un requeriment previ. 

2. Hi ha reincidència si en el moment de cometre’s la infracció no ha transcorregut un any des de la imposició per resolució ferma d’una altra sanció amb motiu d’una infracció de la mateixa qualificació. Si s’hi aprecia reincidència, la quantia de les sancions es pot incrementar fins al doble del import màxim de la sanció corresponent a la infracció comesa, sense excedir en cap cas el límit més alt fixat per a la infracció molt greu. 

3. Davant la comissió d’infraccions de caràcter lleu es poden dur a terme actuacions d’educació ambiental o d’advertiment, sense necessitat d’iniciar un procediment sancionador. Per a la resta d’infraccions, s’admet que l’ import de la multa es compensi, amb el consentiment de la persona interessada, per col·laboracions amb societats protectores d’animals, amb centres d’ acollida, assistència a cursos o xerrades sobre el benestar dels animals, neteja de deposicions d’animals en espais públics i altres mesures anàlogues, d’acord amb l’ establert a l’acord del Ple de l’Ajuntament de data 8 de maig de 2006.

4. En el supòsit que uns mateixos fets siguin constitutius de dues o més infraccions administratives, tipificades en diferents normes, s’imposarà la sanció de major quantia, sent competent per resoldre l’expedient l’òrgan en el qual resideixi la potestat sancionadora.

Article 68. Concurrència de sancions

No es podran sancionar els fets que hagin estat sancionats penal o administrativament, en els casos que s’apreciï identitat del subjecte, fet i fonament.   

Article 69. El comís 

En cas d’indicis racionals de faltes greus o molt greus, l’Ajuntament podrà comissar els animals, amb caràcter preventiu fins a la resolució de l’expedient sancionador corresponent o la fi de les circumstàncies que el van determinar. En el cas que la persona sigui sancionada es determinarà la destinació de l’animal. 

Les despeses fins a la resolució de l’expedient i les de les actuacions relacionades amb aquest aniran a càrrec del propietari o posseïdor de l’animal. 

Article 70. Multes coercitives 

1. Si la persona que hi està obligada no compleix les obligacions establertes pel Decret Legislatiu 2/2008 pel qual s’aprova el text refós de la Llei de protecció dels animals, i per aquesta ordenança en desplegament de dit text refós, se la podrà requerir perquè en un termini suficient, procedeixin al seu compliment, amb l’advertència que, en cas contrari, s’imposarà una multa coercitiva, amb assenyalament de quantia, si escau, i fins un màxim de 500€ sense perjudici de les sancions que poguessin ser aplicables. 

2. En cas d’incompliment es podrà efectuar requeriments successius fins a un màxim de tres. En cada requeriment la multa coercitiva pot ésser incrementada en el 20 per cent de l’ acordada en el requeriment anterior. 

3. Els terminis concedits han d’ésser suficients per a poder dur a terme la mesura de què es tracti, així com per evitar els danys que es puguin produir de no executar la mesura al seu temps. 

DISPOSICIONS ADDICIONALS 

Primera. Règims d’inspecció i sanció. 

Els règims d’inspecció i sanció regulats en aquesta ordenança s’apliquen sense perjudici dels establerts per altres normes sectorials. 

Segona. Normes d’aplicació supletòria. 

En tot allò no regulat per la present ordenança s’estarà al que disposi el Decret Legislatiu 2/2008, de 15 d’abril, pel qual s’aprova el text refós de la Llei de protecció dels animals i altres legislacions concordants; a la Llei 10/1999, de 30 de juliol, de Tinença de gossos considerats potencialment perillosos; a la Llei 50/1999, de 23 de desembre, sobre el règim jurídic de la tinença d’animals potencialment perillosos; i a la Llei 8/2003, de 24 d’abril, de sanitat animal, i reglaments que les desenvolupen, així com aquella altra normativa que  les complementin, modifiquin o substitueixin.  

DISPOSICIÓ DEROGATÒRIA

Es deroga expressament l’ordenança municipal sobre tinença d’animals domèstics de companyia aprovada pel Ple de l’Ajuntament el 6 de novembre de 1995 i modificada per acord plenari del 6 de novembre de 2000.

DISPOSICIÓ FINAL 

La present ordenança entrarà en vigor el dia següent de la publicació del seu text íntegre al Butlletí Oficial de la Província de Barcelona, i romandrà vigent fins que s’acordi la seva derogació.
____________________________________________________________________

Es vota la proposta, la qual s’aprova amb 14 vots a favor dels grups municipals de CiU (9), PP (2) i CUP (3) i 10 abstencions dels grups municipals del PSC (8) i d’ICV (2).


CONTROL DELS ÒRGANS DE LA CORPORACIÓ 

  10.
alcaldia. Donar compte del decret d’1.08.2013, de nomenament de nous membres de la Junta de Govern Local.

Es dóna compte del Decret de l’Alcaldia de data 1 d’agost de 2013, que es transcriu literalment a continuació:

“Relació de fets

1. Es considera oportú ampliar el nombre de membres de la Junta de Govern Local de l’Ajuntament nomenant a quatre membres del consistori, que es sumaran als quatre membres que hi ha actualment, junt amb l’alcaldessa, essent un total de nou.

Fonaments de dret

1. 
Art. 23 de la Llei 7/85, de 2 d’abril, reguladora de les bases de règim local.

2. 
Art.  54 del Decret Legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya.

3. 
Art. 33 i següents del Reglament Orgànic Municipal. 

4. 
Art. 52 i 53 del Reial Decret 2568/1986, de 28 de novembre, que aprova Reglament d’organització, funcionament i règim jurídic de les corporacions locals.

5.
Art. 13 de la Llei 30/1992, de 26 de novembre, del Règim jurídic de les administracions públiques i del procediment administratiu comú.

6. 
Art. 8 de la Llei 26/2010, de 3 d’agost, del procediment administratiu de Catalunya. 

Per tot això,

RESOLC:

PRIMER. Nomenar com a membres de la Junta de Govern Local als regidors i regidores següents: 

MIQUEL ÀNGEL GARGALLO SERRANO

MARIA JOSEP RIBA HUGUET

JOAN GIRIBET DE SEBASTIÁN

BLANCA ALBÀ I PUJOL

Aquests regidors i regidores es sumaran als membres que actualment formen part de la Junta de Govern Local i que van ser nomenats per Decret d’alcaldia de data 15 de juny de 2011, resultant-ne un total de vuit membres més l’alcaldessa, que actuarà com a presidenta. 

SEGON. Publicar la present resolució al Butlletí Oficial de la Província de Barcelona, a la seu electrònica de l’Ajuntament, i donar-ne compte al Ple en la propera sessió que tingui lloc. 

TERCER. Aquest nomenament es farà efectiu a partir de l’endemà de la seva comunicació a les persones interessades, sens perjudici de la seva publicació als mitjans preceptius anteriorment indicats.”
  11.
alcaldia. donar compte del Decret de 24.07.2013, d’unificació dels Serveis Jurídics d’assessorament legal de l’Ajuntament.
Es dóna compte del Decret de l’Alcaldia de data 24 de juliol de 2013, que es transcriu literalment a continuació:

Relació de fets
Atès que per decret d’Alcaldia de 31 de maig de 2012, modificat per decrets de regidor delegat de 8 de novembre i 5 de desembre de  2012, es va determinar l’organització dels serveis jurídics de l’Ajuntament en base a la Secretaria Municipal i la Direcció de serveis jurídics, així com l’adscripció respectiva de lletrats i recursos de suport administratiu.

Atès que una vegada implementada l’organització dels serveis jurídics establerta als decrets abans esmentats i analitzat el seu funcionament, es considera necessària una redefinició i reordenació integral dels conjunt dels recursos destinats a prestar el servei jurídic d’assessorament, gestió jurídica i fe pública de l’Ajuntament.

Atès que l’opció mes adient per facilitar l’assoliment dels objectius propis dels serveis jurídics municipals, optimitzar els recursos disponibles i millorar la qualitat del servei, es integrar orgànicament dins de la Secretaria Municipal tots els serveis jurídics existents a l’Ajuntament.

Fonaments de dret

1. Llei 7/1985, de 2 d’abril, reguladora de les Bases de Règim Local, article 4, apartat 1, amb el qual s’estableix que correspon als municipis la potestat reglamentària i d’autoorganització dins de l’esfera de les seves competències.

2. Article 21.1.h del capítol II de la Llei 7/1985, reguladora de les Bases de Règim Local, referent a les atribucions del president de la Corporació.

Per tot això,

RESOLC:

“PRIMER. Unificar i, per tant, organitzar sota la direcció de la Secretaria municipal, la totalitat dels serveis jurídics d’assessorament legal de l’Ajuntament, siguin o no preceptius, amb dependència orgànica de l’Alcaldia.

SEGON. Donar compte d’aquest decret a la propera sessió plenària de l’Ajuntament.”

  12.
MEDI AMBIENT. dONAR COMPTE DE L’ACORD DE JGL DE 28.05.2013, D’Aprovació del conveni relatiu al Pla d’Informació i Vigilància contra Incendis Forestals (PVI) de l’any 2013, entre la Diputació de Barcelona, l’Ajuntament de Vilanova i la Geltrú i altres. 
Es dóna compte de l’acord de Junta de Govern Local de 28 de maig de 2013, el qual es transcriu literalment a continuació:

Relació de Fets 

1. L’Ajuntament de Vilanova i la Geltrú té atribuïdes les competències sobre prevenció i extinció d’incendis, així com en matèria de protecció del medi, d’acord amb el que preveuen l’art. 40 de la Llei 6/1988, de 30 de març, forestal de Catalunya, l’art. 25.2, lletres c) i f) de la Llei 7/1985, de 2 d’abril, reguladora de les bases de Règim Local, i l’art. 66.3, lletres c), d) i f) del text Refós de la Llei municipal i de Règim Local de Catalunya.
2. La Diputació de Barcelona té atribuïdes competències en matèria d’assistència i cooperació jurídica, econòmica i tècnica als municipis, tal i com es preveu a la Llei 7/1985, de 2 d’abril, reguladora de les bases de Règim Local.
3. La Diputació de Barcelona desenvolupa anualment un Pla d’informació i de vigilància (PVI) contra els d’incendis forestals amb l’Ajuntament de Vilanova i la Geltrú, l’Ajuntament de Canyelles, l’Ajuntament de Castellet i la Gornal, l’ADF Puig de l’Àliga i el Consorci dels Colls i Miralpeix–Costa del Garraf. El Pla PVI 2013 té la finalitat bàsica d’evitar els incendis en coordinació amb l’administració forestal i amb la col·laboració d’ajuntaments, Consorci i Agrupacions de Defensa Forestal (ADF’s).
4. L’Ajuntament de Vilanova i la Geltrú, mitjançant l’aprovació d’aquest conveni, es compromet a:
· Col·laborar en l’execució del Pla

· Col·laborar en el procés de selecció del personal

· Garantir el seguiment i control de les activitats a realitzar pel personal contractat pel Pla.

· Finançar les despeses generades pel consum de combustible, reparacions i substitucions de rodes dels vehicles, així com del rentat d’aquests, en el decurs de la campanya 2013, destinant a l’efecte la quantitat de: 332,50 €, que aniran a càrrec a la partida 42,170,21400 Manteniment de Vehicles, del pressupost 2013.

Fonaments de Dret

1. Art. 25.2, lletres c) i f) de la Llei 7/1985, de 2 d’abril, reguladora de les Bases de Règim Local.
2. Art. 66.3, lletres c), d) i f) del Decret Legislatiu 2/2003, de 28 d’abril, pel qual s’aprova el Text Refós de la Llei municipal i de Règim Local de Catalunya.
3. Per tot això, d’acord amb les competències que atorga a l’Alcaldessa l’article 53 del Text Refós de la Llei Municipal i de Règim Local de Catalunya (Decret Legislatiu 2/2003, de 28 d’abril) i el Decret de delegació d’atribucions de l’Alcalde a la Junta de Govern Local de data 21 de juny de 2007, i d’acord amb l’informe tècnic favorable emès al respecte i incorporat a l’expedient, la Junta de Govern Local 

ACORDA:
“PRIMER. Aprovar el Conveni de col·laboració entre la Diputació de Barcelona, l’Ajuntament de Canyelles, l’Ajuntament de Castellet i la Gornal, l’Ajuntament de Vilanova i la Geltrú, l’ADF Puig de l’Àliga i el Consorci dels Colls i Miralpeix-Costa del Garraf, per a la participació al Pla d’Informació i Vigilància contra els incendis forestals (PVI) per l’any 2013.

SEGON. Finançar les despeses generades pel consum de combustible, reparacions i substitucions de les rodes i rentat del vehicle al llarg de la campanya, destinant a l’efecte la quantitat màxima de 332,50 €.

TERCER. Les anteriors despeses a les quals aquest Ajuntament s’haurà de fer càrrec, amb un import màxim de 332,50 € aniran a càrrec a la partida 42,170,21400 Manteniment de Vehicles, del pressupost 2013.

QUART. Facultar l’Alcaldessa perquè en nom de la Corporació signi quants documents siguin necessaris per a la formalització del present acord.

CINQUÈ.  Donar compte del present acord al Ple de l’Ajuntament.”

CONVENI DE COL·LABORACIÓ A FORMALITZAR ENTRE LA DIPUTACIÓ DE BARCELONA, L'AJUNTAMENT DE CANYELLES, L’AJUNTAMENT DE CASTELLET I LA GORNAL, L'AJUNTAMENT DE VILANOVA I LA GELTRÚ, L'ADF PUIG DE L’ÀLIGA, i EL CONSORCI DELS COLLS I MIRALPEIX - COSTA DEL GARRAF, PER A LA PARTICIPACIÓ AL PLA D’INFORMACIÓ I VIGILÀNCIA CONTRA ELS INCENDIS FORESTALS 2013

ENTITATS QUE INTERVENEN

DIPUTACIÓ DE BARCELONA, representada pel diputat delegat d’Espais Naturals i Medi Ambient de l’àrea de Territori i Sostenibilitat, l’II·lm. Sr. Joan Puigdollers i Fargas, i facultat d’acord amb la Refosa núm. 1/2013, sobre nomenaments i delegació de competències i atribucions dels òrgans de la Diputació de Barcelona, diferents del Ple, publicada al BOPB de 19 de febrer de 2013, assistit per la secretaria delegada, Núria Marcet i Palau, en virtut de les facultats conferides pel Decret de la Presidència de data 2 de maig de 2012 (BOPB de 16.05.2012).

AJUNTAMENT DE CANYELLES, representat per l'alcaldessa, la Il·lma. Sra. Rosa Huguet Sugranyes AJUNTAMENT DE CASTELLET I LA GORNAL, representat per l'Alcalde, l'Il·lm. Sr. Miguel Delgado Almansa.
AJUNTAMENT DE VILANOVA I LA GELTRÚ, representat per l'alcaldessa, la Il·lma. Sra. Maria Neus Lloveras Massana.
ADF PUIG DE L’ÀLIGA, representada pel president, Sr. Fèlix Martínez Sala.

CONSORCI DELS COLLS I MIRALPEIX - COSTA DEL GARRAF, representat per la presidenta, la Il·lma. Sra. Bàrbara Scuderi Bedny.
ANTECEDENTS I MOTIVACIÓ
I. Que l'Ajuntament de Canyelles, l’Ajuntament de Castellet i la Gornal, l'Ajuntament de Vilanova i la Geltrú, (en endavant els Ajuntaments) tenen atribuïdes les competències sobre prevenció i extinció d'incendis, així com en matèria de protecció del medi, d'acord amb el que preveuen l’art. 40 de la Llei 6/1988, de 30 de març, forestal de Catalunya, l'art. 25.2, lletres c) i f) de la Llei 7/1985, de 2 d'abril, reguladora de les bases de Règim Local,i l'art. 66.3, lletres c), d) i f) del Text Refós de la Llei municipal i de Règim Local de Catalunya, aprovat per Decret Legislatiu 2/2003, de 28 d'abril i l’art. 84.2, f) de l’Estatut d’Autonomia de Catalunya, aprovat per la Llei Orgànica 6/2006, de 19 de juliol.
II. Que la Diputació de Barcelona té atribuïdes competències en matèria d'assistència i cooperació jurídica, econòmica i tècnica als municipis, tal i com es preveu a la Llei 7/1985, de 2 d'abril, reguladora de les bases de Règim Local.
III. Que les Agrupacions de Defensa Forestal (ADF) i Federacions d’ADF, són entitats privades amb personalitat jurídica pròpia amb un caràcter eminentment associatiu, i sense ànim de lucre, molt esteses i arrelades en els territoris on desenvolupen la seva activitat, i que tenen com a objectiu principal la prevenció i la lluita contra els incendis forestals.

IV. Que el Consorci dels Colls i Miralpeix – Costa del Garraf és un organisme públic creat amb l'objectiu de gestionar d'una manera sostenible els àmbits costaner, marí i terrestre de la comarca del Garraf, afavorint la connectivitat biològica d'aquests espais amb el Parc del Garraf i el Parc del Foix.
V. Que la Diputació de Barcelona, en col·laboració amb els Ajuntaments, les ADF i les Federacions d'ADF de la província, desenvolupa cada any dins del programa de suport als municipis en la prevenció dels incendis forestals el Pla d’Informació i Vigilància contra Incendis Forestals.
VI. Que el Pla té la finalitat bàsica d'evitar els incendis en coordinació amb l’administració forestal i amb la col·laboració d’Ajuntaments i Agrupacions de Defensa Forestal.
VII. Que els Ajuntaments, l’ADF i el Consorci dels Colls i Miralpeix – Costa del Garraf coneixen el Pla d’Informació i Vigilància contra Incendis Forestals i el seu Programa Tècnic, redactat per l’Oficina Tècnica de Prevenció Municipal d’Incendis Forestals de la Diputació de Barcelona.

VIII. Que la present minuta del conveni ha estat aprovada per la presidència de la Corporació en data de xxxxxx.

IX. Que les parts consideren que tots els temes exposats són d'interès comú i que la col·laboració mútua per a desenvolupar-los és valuosa i eficaç. És per això que les parts manifesten que la convergència d’interessos justifica la formalització d’un conveni que estableixi el marc de col·laboració i coordinació que permeti aconseguir resultats positius.
Per tot això, totes les parts, de comú acord, i reconeixent-se plena capacitat per a aquest acte, formalitzen aquest conveni, que es regirà pels següents:

PACTES

Primer. Objecte

És objecte d'aquest conveni determinar els compromisos necessaris que han de prendre l'Ajuntament de Canyelles, l’Ajuntament de Castellet i la Gornal, l'Ajuntament de Vilanova i la Geltrú, l’ADF Puig de l’Àliga, el Consorci dels Colls i Miralpeix – Costa del Garraf i la Diputació de Barcelona per al bon funcionament del Pla d’Informació i Vigilància contra Incendis Forestals de l’any 2013.

Segon. Compromisos dels Ajuntaments

Els Ajuntaments adopten els compromisos següents:

· Col·laborar amb la Diputació de Barcelona, l’ADF i el Consorci dels Colls i Miralpeix – Costa del Garraf en l’execució del Pla d’Informació i Vigilància contra Incendis Forestals d’acord amb els pactes del present conveni i el Programa Tècnic.

· Col·laborar en el procés de selecció del personal que participarà en el desenvolupament del Pla, de conformitat amb el que disposen les bases elaborades a l'efecte, per les quals es regirà el procés de selecció del personal del Pla d’Informació i Vigilància contra Incendis Forestals per a l'exercici 2013.
· Finançar les despeses generades pel consum de combustible, les reparacions i substitucions de rodes dels vehicles, així com del rentat d’aquests, en el decurs de la campanya, destinant a l’efecte la quantitat de:

L’Ajuntament de Canyelles:...................................................................323,00 €


L’Ajuntament de Castellet i la Gornal:....................................................304,00 €


L’Ajuntament de Vilanova i la Geltrú:.....................................................332,50 €
· Garantir el seguiment i el control de les activitats a realitzar pel personal contractat pel Pla d'acord amb les condicions recollides en el Programa Tècnic del Pla d’Informació i Vigilància contra Incendis Forestals per a l'estiu de 2013.

Tercer. Compromisos de l’ADF

L’ADF Puig de l’Àliga adopta els compromisos següents:

· Col·laborar amb la Diputació de Barcelona i els Ajuntaments i el Consorci dels Colls i Miralpeix – Costa del Garraf en l’execució del Pla d’Informació i Vigilància contra Incendis Forestals d’acord amb els pactes del present conveni i el Programa Tècnic.

· Col·laborar en el procés de selecció del personal que participarà en el desenvolupament del Pla, de conformitat amb el que disposen les bases elaborades a l'efecte, per les quals es regirà el procés de selecció del personal del Pla d’Informació i Vigilància contra Incendis Forestals per a l'exercici 2013.
· Garantir el seguiment i el control de les activitats a realitzar pel personal contractat pel Pla d'acord amb les condicions recollides en el Programa Tècnic del Pla d’Informació i Vigilància contra Incendis Forestals per a l'estiu de 2013.

Quart. Compromisos del Consorci dels Colls i Miralpeix – Costa del Garraf

El Consorci dels Colls i Miralpeix – Costa del Garraf adopta els compromisos següents:
· Col·laborar amb la Diputació de Barcelona, l’Ajuntament i l’ADF en l’execució del Pla d’Informació i Vigilància contra Incendis Forestals d’acord amb els pactes del present conveni i el Programa Tècnic.
· Finançar les despeses generades pel consum de combustible, les reparacions i substitucions de rodes del vehicle del Pla que recorre el terme municipal de Vilanova i la Geltrú, així com del rentat d’aquest, en el decurs de la campanya, destinant a l’efecte la quantitat de 47,50 €.
Cinquè. Compromisos de la Diputació de Barcelona

La Diputació de Barcelona adopta els compromisos següents:

· Col·laborar amb els Ajuntaments, l’ADF i el Consorci dels Colls i Miralpeix – Costa del Garraf en l’execució del Pla d’Informació i Vigilància contra Incendis Forestals d’acord amb els pactes del present conveni i el Programa Tècnic.

· Acordar per conveni formalitzat amb diferents entitats que es disposi dels vehicles necessaris i suficients per al desenvolupament de la campanya. Aquests es posaran a disposició del personal contractat a l'efecte.
· Garantir que l'assegurança del vehicle doni cobertura als possibles sinistres derivats de la seva correcta utilització.
· Acordar per conveni formalitzat amb diferents entitats que es disposi de la uniformitat, els equips de seguretat i el material tècnic necessari per al desenvolupament de la campanya. Aquests es posaran a disposició del personal contractat a l'efecte.

· Contractar una pòlissa d’assegurança de responsabilitat civil general per a treballs de prevenció d’incendis per a l’ADF i el seu personal contractat.

· Prestar l'assessorament i l'assistència tècnica, econòmica i material necessària a l’ADF i als Ajuntaments que així ho sol·licitin, i més concretament en els aspectes següents:


o El seguiment i el control de la prestació del servei

Sisè. Responsabilitat

De conformitat amb l'article 140 de la Llei 30/1992, de 26 de novembre, de Règim Jurídic de les administracions públiques i del procediment administratiu comú, les administracions públiques signants d'aquest conveni es comprometen a vetllar pel compliment de la normativa vigent en el marc de l'execució del Pla d’Informació i Vigilància contra Incendis Forestals i a respondre solidàriament dels possibles danys i perjudicis causats a tercers en el desenvolupament del Pla.

Setè. Protecció de dades de caràcter personal

La Diputació de Barcelona, l'Ajuntament de Canyelles, l’Ajuntament de Castellet i la Gornal, l'Ajuntament de Vilanova i la Geltrú, l'ADF Puig de l’Àliga i el Consorci dels Colls i Miralpeix – Costa del Garraf es comprometen a complir la normativa vigent en matèria de Protecció de dades de caràcter personal, i més concretament amb la Llei orgànica de 15/1999 de 13 de desembre, de Protecció de Dades de Caràcter Personal i el Reglament de desenvolupament de la Llei Orgànica 15/1999, de 13 de desembre, de protecció de dades de caràcter personal, aprovat per RD 1720/2007, de 21 de desembre.

En qualsevol moment, el personal contractat que participi en el desenvolupament del Pla d’Informació i Vigilància contra incendis forestals podrà exercir els drets d’Accés, Rectificació, Cancel·lació i Oposició (ARCO), d’acord amb la legislació vigent de protecció de dades de caràcter personal.

Les entitats signants d'aquest conveni manifesten que les dades recollides i tractades en el procés de selecció i contractació del personal, així com les relatives a la gestió del Pla, únicament seran utilitzades per a la realització de les activitats descrites en aquest conveni.

Vuitè.  Seguiment del conveni 

La Diputació de Barcelona farà el seguiment d’aquest conveni a través de la seva Oficina Tècnica de Prevenció Municipal d’Incendis Forestals.
Novè. Vigència del conveni

Aquest conveni entrarà en vigor al dia següent de la seva signatura i estendrà la seva vigència fins al dia 31 de desembre de 2013.

El termini màxim esmentat es podrà ampliar en els supòsits que es consideri necessari perllongar la durada de la campanya d’informació i vigilància contra incendis forestals.

Desè. Modificació del conveni

Aquest conveni constitueix la manifestació expressa de la voluntat de les parts, en relació a la matèria aquí continguda, i recull l’esperit i els objectius de les converses i els acords orals i escrits que hagin pogut realitzar-se amb anterioritat a aquest conveni.

Qualsevol modificació d’aquest conveni haurà de constar per escrit i estar signada per totes les parts complidores, estant aquestes degudament autoritzades per a fer-ho.

Onzè. Causes de resolució del conveni

El present conveni podrà ser resolt de forma anticipada abans del termini de la seva vigència en els supòsits següents:

· Per mutu acord de les parts.

· Per incompliment de les obligacions establertes en aquest conveni per qualsevol de les parts.

· Per impossibilitat d'aconseguir l'objecte o la finalitat prevista en el conveni.

· Per qualsevol de les clàusules previstes en el marc normatiu vigent.

La voluntat resolutòria haurà de ser notificada de manera expressa a les entitats signants del conveni amb un mínim de trenta dies d’antelació.

L’incompliment de qualsevol de les obligacions contingudes en aquest conveni per alguna de les parts podrà donar lloc a la seva resolució, sens perjudici del dret al rescabalament dels danys i perjudicis que correspongui a la/les part/s complidora/es. 

Aquesta resolució serà automàtica, i alliberarà la/les part/s complidora/es de seguir prestant les seves obligacions de fer o no fer, des de la notificació practicada.

Dotzè. Règim jurídic 

El present conveni tindrà caràcter administratiu i obligarà a les entitats signatàries de conformitat amb les previsions acordades i, en allò no previst específicament, es regirà per les previsions sobre relacions interadministratives, de la Llei 26/2010, de 3 d’agost, de Règim Jurídic i de Procediment de les Administracions Públiques de Catalunya i, per les normes comunes de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per la resta de la normativa que sigui materialment aplicable a l’objecte del conveni.
Tretzè. Jurisdicció

Les qüestions litigioses que puguin sorgir de la interpretació i del compliment del present conveni, en aquells casos en què no s’assoleixi l’acord en les entitats que l’han formalitzat, restaran sotmeses al coneixement i competència de l’Ordre Jurisdiccional Contenciós Administratiu.

I en prova de conformitat, les persones que l’atorguen signen el present conveni, en el lloc i data que s’assenyalen.

  13.
Moció d’ICV per al desenvolupament turístic i comercial de Vilanova i la Geltrú.
S’acorda:
“PRIMER. Dotar d’una partida pressupostària els pressupostos de 2014, de creació permanent d’un servei d’informació i acollida als visitants i viatgers, a través d’un sistema telemàtic a l’Estació del Ferrocarril.

SEGON. Iniciar el procés que defineixi el model de desenvolupament turístic i comercial de la ciutat per als propers anys, els eixos i prioritats de treball municipal i el conjunt d’accions a desenvolupar tal com es va aprovar al Ple de 7 de maig de 2012, per elaborar un Pla d’Acció Municipal Turístic i Comercial, que orientin l’estudi i pla que realitzarà la Diputació de Barcelona.

TERCER. Informar la Taula de Comerç i Turisme, així com la resta del sector turístic i comercial de la ciutat, i la Diputació de Barcelona d’aquests acords.”
Es vota la moció, la qual s’aprova per unanimitat dels presents (9 vots de CiU, 8 del PSC, 2 del PP, 3 de la CUP i 2 d’ICV). 

  14.
Moció d’ICV en contra de la liberalització horària del comerç.

Després de la discussió d’aquesta moció, s’acorda incorporar al punt primer dues transaccions proposades pels grups municipals de la CUP i del PSC.

A continuació es vota separadament el punt primer, amb les transaccions, el qual s’aprova amb el resultat següent:


Vots a favor: PSC (8), CUP (3) i ICV (2) =  13 vots

Vots en contra: CIU (9) i PP (2) =  11 vots

Després es voten els punts segon i tercer, que també s’aproven:


Vots a favor: CIU (9), PSC (8), CUP (3) i ICV (2) = 22 vots


Vots en contra: PP = 2 vots
L’acord adoptat finalment és el següent:

“PRIMER. El Ple municipal de l’Ajuntament manifesta el seu total rebuig a la normativa estatal de liberalització dels horaris comercials, que atempta contra el model comercial de Catalunya i contra la conciliació de la vida laboral amb la familiar dels treballadors del comerç i envaeix les competències reconegudes a l’EAC, i la voluntat de no ampliar l’actual zona autoritzada a obrir els festius (de la via en avall) que permeti que grans superfícies comercials, per aquesta via, puguin obrir.  En aquest sentit l’Ajuntament iniciarà tots els tràmits necessaris per donar compte al Departament d’Empresa i Ocupació de les empreses de la ciutat que incompleixen la normativa catalana.

SEGON. Fer arribar l’exposició de motius i l’acord a les entitats socioeconòmiques i de comerç de la ciutat perquè ho facin arribar a tots els seus associats (Viu Comerç, Gremi d’Hostaleria i Restauració, l’ADEG, els sindicats, etc.).

TERCER. Fer arribar la moció als grups parlamentaris del Parlament de Catalunya i al Departament de Comerç de la Generalitat de Catalunya, així com al Congrés dels Diputats.”

  15.
Moció de CIU, AMB EL SUPORT DE LA CUP, a favor de la delegació del vot dels càrrecs electes dels ens locals.

S’acorda:
“PRIMER. Instar el Govern espanyol a que, d’acord amb allò que disposa la Llei Orgànica 3/2007, de 22 de març, a la seva Disposició Final setena, promogui l’acord i les modificacions legislatives, fins i tot de l’àmbit local, per tal de fer efectiu el dret de regidores i regidors que gaudeixin de permisos de maternitat i paternitat, d’exercir la seva obligació de votar en els Plens de les Corporacions Locals, mitjançant la delegació a favor d’altres membres del Consistori.

SEGON. Demanar també a tots els grups parlamentaris presents a les cambres legislatives que es predisposin amb la sensibilitat i receptivitat que reclama un consens suficient per assolir aquest objectiu.

TERCER. Instrumentar legalment aquells mitjans que possibilitin el vot no presencial als òrgans de govern dels quals es formi part.

QUART. Adoptar el compromís de fer totes les accions legals oportunes per tal que les persones en situació de permís de maternitat, paternitat o en situació de malaltia greu puguin delegar el seu vot en un altre membre del Consistori.

CINQUÈ. Traslladar els anteriors acords a la Presidència del Govern espanyol, a la Presidència del Congrés dels Diputats i a la del Senat, a la Presidència del Parlament de Catalunya, a tots els grups parlamentaris, així com a les dues entitats municipalistes de Catalunya.”

Es vota la moció, la qual s’aprova per unanimitat dels presents (9 vots de CiU, 8 del PSC, 2 del PP, 3 de la CUP i 2 d’ICV). 

  16.
Moció de  CIU, AMB EL SUPORT DE LA CUP, a sol·licitud de la Plataforma per una Vegueria Pròpia, demanant que el Penedès sigui circumscripció electoral en la propera Llei electoral de Catalunya.

S’acorda:
“Demanar al Parlament de Catalunya, i d’una forma particular a la ponència que elabora el projecte de Llei electoral, que el Penedès, és a dir les comarques del l’Alt Penedès, el Baix Penedès, el Garraf i l’Anoia, que constitueixen l’àmbit de planificació Penedès, sigui una de les circumscripcions electorals incloses en la Llei electoral de Catalunya.”
Es vota la moció, la qual s’aprova amb 22 vots a favor de CiU (9), PSC (8), CUP (3) i ICV (2) i les abstencions del PP (2). 

  17.
Moció de CIU, AMB EL SUPORT DE LA CUP, contra l’homofòbia i la transfòbia.

S’acorda:
“PRIMER. Ubicar en un espai visible de la pàgina principal del web municipal un enllaç al web elaborat per l’Observatori contra l’Homofòbia destinat a la denúncia d’agressions de caire homòfob i trànsfob, i l’enllaç al web de la FLG – Associació de Famílies Lesbianes i Gais, fent menció que és en aquest Ajuntament on es celebra el Family Pride cada any. 

SEGON. Promocionar aquests serveis a través dels mitjans de comunicació municipals, els centres educatius i els equipaments municipals. 

TERCER. Fer seguiment, a través de la regidoria de Polítiques d’Igualtat, de les denúncies que arribin mitjançant aquest servei prestat per l’Observatori contra l’Homofòbia i mantenir contactes periòdics de valoració del servei amb l’Observatori i amb la FLG – Associació de Famílies Lesbianes i Gais.
QUART. Fer onejar la bandera de l’arc de Sant Martí a l’Ajuntament els dies 17 de maig, Dia Internacional contra l’Homofòbia i la Transfòbia i el 28 de juny, Dia Internacional de l’Orgull LGTB, i el dia del Family Pride, així com posar al balcó de l’Ajuntament el llaç vermell el dia 1 de desembre en commemoració del Dia Internacional de la Lluita contra la Sida. 

CINQUÈ. Que l’Ajuntament, a través de la regidoria de Polítiques d’Igualtat, realitzi actes de sensibilització i commemoració de les dates abans esmentades.  En aquest sentit poden sol·licitar assessorament a l’Observatori contra l’Homofòbia i/o a la FLG – Associació de Famílies Lesbianes i Gais. 
SISÈ. Donar suport a la “Proposició de Llei de drets de les persones gais, lesbianes i transsexuals i per l’eradicació de l’homofòbia, la lesbofòbia i la transfòbia” presentada al Parlament de Catalunya i aprovada pel Consell Nacional LGTB. 

SETÈ. Donar compte dels presents acords a l’Observatori contra l’Homofòbia, al Departament de Benestar i Família de la Generalitat de Catalunya i als grups polítics del Parlament de Catalunya.”
Finalitzades les intervencions, es passa a votar els punts de l’acord separadament i s’aprova la moció en el seu conjunt amb el resultat següent:

Votació punts 1, 2, 3, 5 i 7: S’aproven per unanimitat dels presents (9 de CiU, 8 del PSC, 2 del PP, 3 de la CUP i 2 d’ICV). 

Votació punts 4 i 6:  S’aproven amb 22 vots a favor de CiU (9), PSC (8), CUP (3) i ICV (2) i les abstencions del PP (2).
  18.
Moció de la CUP sobre l’obligació d’utilitzar casc en zona urbana a les persones ciclistes.

S’acorda:
“PRIMER. Manifestar el desacord amb la proposta de la Direcció General de Trànsit del Ministeri de l’Interior, d’implantar l’obligatorietat de l’ús del casc a les i els usuaris de la bicicleta en entorns urbans.
SEGON. Instar el Govern de l’Estat a reconsiderar aquesta proposta, tenint en compte les opinions del sector de la bicicleta i a implantar mesures de seguretat actives per millorar la prevenció dels accidents de ciclistes.
TERCER. Instar els diferents grups parlamentaris del Congrés de Diputats a portar a terme totes les gestions que s’escaiguin per tal de donar compliment a aquesta proposta de resolució.
QUART. Comunicar els acords al Consell Municipal de Mobilitat, a la Red de Ciudades por la Bicicleta, a la Coordinadora en defensa de la bicicleta (CONBICI), a Bicicleta Club de Catalunya (BACC), Coordinadora Catalana d’Usuaris de la Bicicleta, als grups parlamentaris del Congrés de Diputats i a la Direcció General de Trànsit del Ministeri de l’Interior.”
Es vota la moció, la qual s’aprova amb 22 vots a favor de CiU (9), PSC (8), CUP (3) i ICV (2) i les abstencions del PP (2).

  19.
Moció de la CUP “Països Catalans, nació completa”.

S’acorda:
“PRIMER. Reconèixer el municipi de Vilanova i la Geltrú com a part dels Països Catalans. Aquest Ajuntament es compromet a treballar per la superació de les estructures institucionals presents i per gestar-ne una de nova que englobi tota la nació completa. 

SEGON. Que l’Ajuntament de Vilanova i la Geltrú, com a òrgan de representació dels veïns i les veïnes de la ciutat, participarà i fomentarà l’obertura d’un procés de vertebració del conjunt dels Països Catalans mitjançant institucions pròpies del conjunt del país. 

TERCER. Instar els Parlaments i els Governs autonòmics i departamentals a obrir un procés de diàleg amb els agents socials, econòmics i culturals del conjunt dels Països Catalans per sumar-los a un procés de sobirania ampli, i explorar vies per a la vertebració nacional completa.

QUART. Instar els Parlaments i els Governs autonòmics i departamentals, les forces polítiques i els agents socials, econòmics, culturals, etcètera, a impulsar la creació de l’Assemblea de Càrrecs Electes dels Països Catalans, mitjançant un ampli acord per tal de poder disposar d’una eina de relació política estable entre càrrecs electes de les diverses parts de la nació.
CINQUÈ. Instar els diferents ens municipalistes que actuen als Països Catalans a establir lligams efectius i estables de col·laboració.”
Finalitzades les intervencions, es passa a votar els punts de l’acord separadament i s’aprova la moció en el seu conjunt amb el resultat següent:

Votació punts 1, 2 i 3: S’aproven amb 3 vots a favor de la CUP, 2 vots en contra del PP i 19 abstencions de CIU (9), PSC (8) i ICV (2).
Votació punt 4:  S’aprova amb 12 vots a favor de CiU (9) i CUP (3), 2 vots en contra del PP i 10 abstencions del PSC (8) i d’ICV (2).

Votació punt 5:  S’aprova amb 22 vots a favor de CiU (9), PSC (8), CUP (3) i ICV (2) i els vots en contra del PP (2).

 20.
Moció del PSC per afavorir l’accés a la utilització de llibres de text i material escolar.

Es presenta una transacció que és acceptada pel grup del PSC.  

Es vota la moció, amb la transacció, la qual s’aprova per unanimitat dels presents (9 de CiU, 8 del PSC, 2 del PP, 3 de la CUP i 2 d’ICV).

L’acord adoptat finalment és el següent:
“PRIMER. Demanar a tots els centres educatius de Vilanova i la Geltrú que participin, si no ho fan ja, en programes cooperatius per al foment de la reutilització de llibres de text i material escolar.

SEGON. Impulsar durant el present mes de setembre una campanya de difusió activa entre les famílies de les possibilitats de suport i beques que faciliten les diferents administracions.

TERCER. Augmentar la partida econòmica d’ajuts a l’escolaritat de l’any 2013 (llibres, material escolar, informàtic i/o activitats dins de l’horari lectiu del centre) en un mínim d’un 25% sobre l’any anterior (any 2012).

QUART. Impulsar des de l’Ajuntament una campanya cívica de recollida de material escolar per a entregar a les AMPES de les diferents escoles, perquè el distribueixin segons considerin més adient.”
  21.
Moció del PSC per garantir el debat obert i la pluralitat en els debats de ciutat.

Es vota la moció, amb una transacció, la qual s’aprova per unanimitat dels presents (9 de CiU, 8 del PSC, 2 del PP, 3 de la CUP i 2 d’ICV).

El text de l’acord adoptat és el següent:
“PRIMER. El govern informarà del procés d’elaboració d’un nou Pla Estratègic a la propera Comissió Informativa, amb detall de quin és l’objectiu, el calendari, la metodologia i el pressupost del mateix.

SEGON. El govern garantirà en el futur que qualsevol debat de qüestions de ciutat seran plurals i oberts a la ciutadania, amb els mecanismes de participació que es considerin més adients.”
 22.
Moció del PSC reclamant el manteniment del nombre de pediatres al CAP de Sant Joan.

S’acorda:
“PRIMER. Instar l’Institut Català de la Salut a que es retorni a la situació anterior al mes de maig i que, per tant, s’incorporin dos professionals de pediatria més al CAP de Sant Joan.

SEGON. Instar el govern de l’Ajuntament de Vilanova i la Geltrú a crear la Comissió de seguiment dels serveis sociosanitaris a la ciutat, aprovada pel Ple del passat mes de juny, en el termini de quinze dies.”

Es vota la moció, la qual s’aprova per unanimitat dels presents (9 de CiU, 8 del PSC, 1 del PP, 3 de la CUP i 2 d’ICV).

Aquest és l’extracte dels acords adoptats en la sessió expressada a l’encapçalament, la qual cosa certifico.

El secretari general
Isidre Martí i Sardà

